text:
Minisitiri w’Intebe, Anastase Murekezi, arasaba inzego zikurikiranira hafi abagore gufatikanya zigashaka umwanzuro w’ikibazo kimaze igihe cy’abana b’impinja basigara ku mupaka mu gihe ba nyina baba bagiye gushaka amafaranga muri Repubulika Iharanira Demokarasi ya Kongo.basiga izo mpinja ku mupaka muto uhuza u Rwanda na Congo, ni abagore bakora ubucuruzi buciriritse bwambukiranya umupaka biganjemo abakomoka mu Karere ka Rubavu.
Kuri uyu wa 12 Gashyantare 2017, ubwo Minisitiri w’Intebe Murekezi yasozaga itorero ry’abagore 456 bahagarariye abandi bahawe izina ry’ubutore rya ‘Ba Mutimawurugo’, yavuze ku kibazo cya ziriya mpinja, ati “Buriya bucuruzi bwambukiranya imipaka cyane cyane hariya mu Karere ka Rubavu, hari ikibazo cy’abana basigara ku mupaka bandagaye, biba bibaje rwose!”
Minisitiri Murekezi yavuze ko guverinoma ishyigikiye ubucuruzi bwambukiranya imipaka bukorwa n’abagore, ariko asaba ubufatanye mu kubonera umuti ikibazo cy’abana b’impinja basigwa na bamwe mu babyeyi bakora ubwo bucuruzi.
Yagize ati “Ababyeyi turabasaba gukomeza kujyayo [muri Kongo] gucuruza muri benshi kugira ngo mubone inyungu nyinshi, ariko turanasaba ko haboneka igisubizo ku bana basigara bandagaye aho ngaho mu gihe ababyeyi babo bagiye mu bucuruzi, ni ikibazo tugomba gufatanya kubonera igisubizo.”
Ku wa 26 Mutarama 2017, Minisitiri w’Uburinganire n’Iterambere ry’umuryango, Nyirasafari Espérance, yasuye Akarere ka Rubavu agaragaza ko yababajwe no kuba hakiri abana b’impinja barererwa ku mupaka maze atangaza ko icyo kibazo kigomba gukemurwa “vuba”.
Aganira n’itangazamakuru icyo gihe, minisitiri Nyirasafarari yasezeranyije ko ko hagiye gushyirwaho irerero ry’aba bana kugira ngo ababyeyi babo bajye babasiga ahantu hazwi ndetse bitabweho ku buryo bunoze, ati “Dufatanije n’akarere twiyemeje gushaka uburyo bwiza abana bagira aho basigara. Ku badashoboye kubasiga mu ngo zabo bafite abo babasigiye twiyemeje gushaka urugo mbonezamikurire bashobora gusigaramo kandi bagasigara bari kumwe n’abantu babareba bashobora no kubagaburira.”
Minisitiri Nyirasafari yababajwe n’impinja zirirwa ziririra ku mupaka
Nyuma y’Ubusabe bwa Minisitiri w’Intebe hamwe n’ibyari byatangajwe na Minisitiri w’Uburinganire n’Iterambere ry’Umuryango, Izubarirashe.rw twabajije Akarere ka Rubavu niba ‘Irerero’ ryasezeranyijwe na Minisitiri Nyirasafari ryarabonetse.
Mu kiganiro Uwampayizina Marie Grace, Umuyobozi wungirije w’Akarere ka Rubavu ushinzwe imibereho myiza y’abaturage yahaye iki kinyamakuru, yavuze ko ririya rero ryahise rishyirwaho, cyakora mu gushaka kumenya imikorere y’iryo rero n’umurongo w’imikorere ryahawe uyu muyobozi yasubije ibibazo bimwe yabajijwe ubundi arabihunga, dore uko asubiza bimwe mu bibazo yabajijwe kuri iryo rerero:
Twifuzaga kubabaza kuri cya kibazo cy’abana bato basigwa na ba nyina ku mupaka bakajya gushaka amafaranga muri Kongo, nyuma y’uko MIGEPROF ibasuye hakagira imyanzuro ifatwa ubu mugeze he mugikemura?
Nyuma y’aho badusuriye bariya bana twabashakiye inzu yo bazajya basigaramo hafi aho ngaho kugira ngo n’ababyeyi bashobore kuba baza konsa babone aho babasanga nibura, twashyizemo abarezi ubwo n’udukoresho dukeya two kuba twifashishije mu gihe tutarabinoza neza kuko hari uko dutekereza bigomba kuba bimeze kugira ngo nibura batandukane n’abo babaga.
Muri iyo nzu harimo iki?
Harimo ibikoresho by’ibanze; amata, aho abana baryama, aho kubarerera ibyo byose birahari aho twabashakiye inzu babamo.
Mwatubwiye ko nubwo mwabashije kubona inzu bariya bana basigaramo mutaranoza neza gahunda yo kubitaho, ubundi Akarere ka Rubavu mwihaye gahunda ki mu rwego rwo gukemura kiriya kibazo?
Ngira ngo na we ukurikije uko byari bimeze ni ikibazo cyabaye nk’igitunguranye, ntabwo ari ibintu byari biteganyijwe mu igenamigambi ni yo mpamvu ibyo byose byagiye bikorwa dufatanyije n’abafatanyabikorwa, ngira ngo niba mwarahageze hari abafatanyabikorwa bari biyemeje kugira icyo badufasha kugira ngo icyo gikorwa turebe uko twagishakira umuti, twifashishije abafatanyabiko.
Iki kibazo mwagihaye igihe kingana gute cyo kuba cyabonewe umuti cyane ko Minisitiri w’Intebe aherutse gusaba ko gikemurwa?
(Telefone ye yahise ivaho, ntiduhamya ko yakupye cyangwa byatewe n’indi mpamvu). Twongeye guhamagara aritaba aduha amasaha abiri yo kongera kumuvugisha, amasaha abiri ashize ntiyongeye kutwitaba yewe n’ubutumwa bugufi yoherejwe ntiyabusubije.


c: text/html

text:
N’ubwo ntari nsanzwe nshyiraho inyigisho ku munsi wa Gatandatu, uyu munsi nifuje gupfundikira inyigisho nari maze icyumweru mvuga ho ivuga ku bakristo bahindukiye bakava mu bupagani ariko batahindutse nyabyo nk’uko Imana ibibitezeho.
Nifuje kuvuga gato ku nzira (process) y’impinduka ku mukristo.
Hari ibintu 4 mvuga bikurikira :
1 ) Impinduka ni urugendo tudakora umunsi umwe.
2) Impinduka si ikintu twiha ubwacu ariko ni ikintu duharanira kandi tukagikorera;
3) Impinduka dusabwa ni igikorwa cy’ubuzima bw’Umwuka kandi tuyishobozwa n’Umwuka Wera;
4) Buri mukristo uharanira impinduka asabwa gusuzuma ibice byinshi bimugize: imitekerereze, ibyifuzo by’umubiri, inshuti n’uburyo abana n’abandi, imvugo, imikoreshereze y’igihe cye, etc.
Uramutse ufashe ingamba zo gukurikiza izi ngingo kuva uyu munsi, warangiza uyu mwaka uri undi muntu.
Ngahe bigire intego y’uyu mwaka kd ubiharanire kuva uyu munsi. Weekend nziza kuri mwese!
Dr Fidèle MASENGO, Foursquare Gospel Church Kimironko masengof@yahoo.fr

robotstxt: allowed

filter: keep


text:
Ni kenshi abantu batandukanye bajya bashaka aho batemberera n’inshuti zabo ugasanga barahabuze kuko akenshi usanga ntacyo kunywa cyangwa icyo kurya kiza gihari, Monaco cafe yaje ari igisubizo kuri wowe, inshuti yawe n’umuryango wawe, kuko ibafitiye umugati mwiza wa cake, aga kawa keza, ahantu heza ho kuganirira n’ishuti zawe ndetse n’aho abana bato bakwidagadurira.
Ni kenshi abantu batandukanye bajya bashaka aho batemberera n’inshuti zabo ugasanga barahabuze kuko akenshi usanga ntacyo kunywa cyangwa icyo kurya kiza gihari, Monaco cafe yaje ari igisubizo kuri wowe, inshuti yawe n’umuryango wawe, kuko ibafitiye umugati mwiza wa cake, aga kawa keza, ahantu heza ho kuganirira n’ishuti zawe ndetse n’aho abana bato bakwidagadurira.
Iyo uhageze uhasanga imyanya myiza iba iteguye neza, ni ahantu hanini hisanzuye, heza kuhaganirira n’inshuti ya we cyane cyane musohotse nko muri weekend mufata aga kawa n’umugati utagira uko usa.
Aha hantu kandi niho bigaragara ko abantu benshi basigaye bajya gufatira akaruhuko, haba ku manywa cyangwa nimugoroba.
Hari umugati w’akataraboneka ahandi
Aha hantu kandi hafite umwihariko waho, wo kuba hari icyo kunywa utasanga ahandi, kuko byaba ibinyobwa byoroshye n’agasembuye, byose urabihasanga.
Hari ibinyobwa by’amoko yose
Hari kandi n’uburyo bwiza bateguriye abana, kuko hari ahantu heza ho gukinira udukino tw’abana bato.
Hari n’aho abana bidagadurira bigatuma bahora bikundira ababyeyi babo kuko babahitiramo ibyiza gusa
ibi byiza ntago biri kure kuko ni mu nyubako Nshansha ya T2000 muri etage ya mbere. ukinjira ukomeza imbere ntaho uhagaze. Iyo uhageze wakirwa neza mu buryo utasanga ahandi, maze bakaguha ibyicaro byiza, ukaganira n’inshuti zawe mutuje.


text:
Ingingo z’ingenzi z’urwandiko rwa Turimukaga Viateur rusaba guhindura izina
Uwitwa TURIMUKAGA Viateur, mwene RWABUZISONI Sylvestre na MUKABUTARE Cecile utuye mu Mudugudu wa Rukiri, akagari ka Nyamirama, umurenge wa Gitoki, akarere ka Gatsibo intara y’Iburasirazuba;
Yasabye uburenganzira bwo gusimbuza izina TURIMUKAGA izina TURIMUMAHORO mu mazina asanganywe, TURIMUKAGA Viateur maze akitwa TURIMUMAHORO Viateur mu irangamimerere.
Impamvu atanga ni uko izina TURIMUKAGA rimutera ipfunwe kubera bagenzi be bamuha akato bavuga ko ari mukaga.
Indi mpamvu ni uko yavutse mu mwaka wa 1994 abantu bari mu kaga, ariko ubu u Rwanda rukaba ruri mu mahoro.
Akaba asaba kwemererwa binyuze mu nzira zemewe n’amategeko, gusimbuza izina TURIMUKAGA, izina TURIMUMAHORO mu mazina asanganywe ariyo TURIMUKAGA Viateur bityo akitwa, TURIMUMAHORO Viateur mu gitabo cy’irangamimerere kirimo inyandiko ye y’ivuka.
Bikorewe i Kigali kuwa 11/10/2017
Utanze iri tangazo
Turimumahoro Viateur


text:
31 UKWAKIRA 2013
U BURUSIYA
Urugereko Rwisumbuye rw’Urukiko rw’u Burayi rwanze gusubiramo umwanzuro w’urubanza Abahamya ba Yehova batsinzemo u Burusiya
Kuwa mbere, tariki ya 7 Ukwakira 2013, Urugereko Rwisumbuye rw’Urukiko rw’u Burayi Ruharanira Uburenganzira bw’Ikiremwamuntu rwamaganye icyifuzo cy’u Burusiya cyo kongera gusuzuma umwanzuro w’urwo rukiko wasomwe ku itariki ya 6 Kamena, urebana n’Abahamya ba Yehova. Urwo rukiko rwasanze u Burusiya buhamwa n’icyaha cyo kuvogera ubuzima bwite bw’abantu kandi rutegeka leta kwishyura indishyi y’akababaro ingana n’amadorari $6.622, ikayaha V. Zhukova ikayaha na Y. Avilkina. Ibyo byatewe n’uko abategetsi b’u Burusiya bari barafashe amafishi yo kwa muganga y’abo bantu bombi kandi ba nyir’ubwite batabibahereye uburenganzira. U Burusiya bwasabye ko icyo kirego cyashyikirizwa Urugereko Rwisumbuye rw’urwo rukiko, kuko ari rwo rufite ububasha bwo kongera gusuzuma icyo kirego. Icyakora, urwo rukiko rwanze kwakira ikirego cy’u Burusiya. Umwanzuro w’urukiko wasomwe ku itariki ya 6 Kamena ntusubirwaho. Ibyo bishatse kuvuga ko u Burusiya butagomba kongera kuvogera ubuzima bwite bw’abantu kandi ko bugomba kwishyura indishyi y’akababaro yategetswe n’urwo rukiko.
Ushinzwe amakuru:
Ku rwego mpuzamahanga: J. R. Brown, mu Rwego Rushinzwe Amakuru, tel. +1 718 560 5000
Mu Burusiya: Grigory Martynov, tel. +7 812 702 2691


text:
29 MATA 2016
U BUYAPANI
Imitingito mu Buyapani
Ku itariki ya 14 n’iya 16 Mata imitingito ibiri yibasiye ikirwa cya Kyushu kiri mu majyepfo y’u Buyapani. Umutingito wa mbere wari ku gipimo cya 6,5 uwa kabiri uri ku gipimo cya 7,3. Nyuma hakurikiyeho indi mitingito yoroheje ibarirwa mu magana. Ako gace kibasiwe n’iyo mitingito karimo amatorero y’Abahamya ba Yehova asaga 70, ariko nta Muhamya n’umwe wapfuye cyangwa ngo akomereke bikabije. Icyakora amazu asaga 70 y’Abahamya yarangiritse bikabije andi 17 arasenyuka burundu. Kubera ko hakomezaga kubaho indi mitingito, Abahamya basaga 400 bajyanywe mu Mazu y’Ubwami cyangwa mu mazu dusengeramo kandi bahabwa ibyokurya. Ibiro by’ishami by’Abahamya ba Yehova byashyizeho komite y’ubutabazi igizwe n’abavolonteri bazi iby’ubwubatsi kugira ngo bafashe abagwiririwe n’ayo makuba.
Ushinzwe amakuru:
Ku rwego mpuzamahanga: David A. Semonian, Ibiro Bishinzwe Amakuru, tel. +1 718 560 5000
U Buyapani: Ichiki Matsunaga, tel. +81 46 233 0005


text:
Umwana ashobora kwanga ibere bitewe n’impamvu zitandukanye. Ntabwo byoroshye guhita umenya impamvu zibimuteye. Reka turebe bimwe mu bikunze gutera icyo kibazo n’uburyo umubyeyi yabyitwaramo.
· Ububabare; cyane cyane biturutse ku kumera kw’amenyo,ku ndwara zo mu kanwa no mu muhogo ndetse no mu matwi. Ibyo bishobora gutuma ababara igihe atangiye gukurura bigatuma abireka.
· Indwara; Ibicurane cyangwa indi ndwara yatera gufunga kw’amazuru ishobora kubuza umwana guhumeka mu gihe yonka akabireka.
· Guhangayika cyangwa kurangara by’umwana;Kumubuza konka igihe yaragishaka konka,kubura nyina igihe kirekire,no kumukubita igihe arimo konka bishobora kuba intandaro yo guhangayika no kwanga ibere. Igihe afite ibimurangaza nabwo ashobora kureka konka.
· Impumuro n’uburyohe bw’amashereka bidasanzwe; amasabune yo koga ,amavuta yo kwisiga, imibavu bishobora kuguha impumuro umwana atishimiye. Impinduka mu buryohe bw’amashereka biturutse ku biryo nyina yariye ,kuba ari mu mihango cyangwa yongeye gusama nabyo bishobora gutuma umwana yanga konka.
· Ukugabanuka kw’amashereka; iki nacyo gishobora kubuza umwana konka. Gishobora no kuba ikimenyetso cyo gusama
Muri uko kwanga ibere, umwana ashobora kugaragara nk’ushaka konka ariko yatangira agahita arireka cyangwa akarira. Kwanga ibere bishobora kuza mu gihe gito cyangwa bikaza buhoro buhoro aho agabanya inshuro zo konka. Tugomba kumenya ko igihe umwana yanze ibere bitavuze ko aba ashaka kurireka. Kwanga ibere bishobora kumara iminsi mike nyuma agasubira konka neza. Ariko hari n’igihe kirekire.


text:
Umubyeyi ni umuntu ukomeye buri wese akwiye kubaha,hariho n’ imvugo igira iti "akabura ntikaboneke ni nyina w’umuntu" ; Iyi mvugo yibanda cyane kuri nyina w’ umuntu ariko yaba se cyangwa nyina w’ umuntu baba bafite icyo bavuze gikomeye mu buzima bwa muntu.
Igihe Imana yahaga Mose amategeko yayo ku musozi Sinayi, yagaragaje cyane ukuntu ikomeye ku mubano wayo n’ abantu kandi igaragaza cyane ukuntu ishaka ko abantu bagirana nayo ubusabane ari naho dushingira kwizera kwacu.
Abantu bagirana isano n’ Imana igihe bemeye kwihana bakakira Yesu Kristo ngo ababarire ibyaha maze bakamwiringira mu kwizera. Abamaze kumenya Imana, ntakindi ibasaba keretse kuyizera no kuyubaha kandi uko tuyubaha nkuko yabituremeye tuba tugomba no kubaha abo yanyujijemo umugambi wayo kugira ngo tuvuke aribo babyeyi.
Ese warabyawe n’ababyeyi batazi cyangwa batemera Imana ukwiye kubasuzugura? oya rwose! Ahubwo ukwiye kuberera imbuto kuko isano ry’ umwana n’ umubyeyi ridakwiye guteshwa agaciro.
Niyo mpamvu bikwiye ko:
1) Ujya ufata umwanya wawe ukabasengera
2) Ujye ubafasha uko ushoboye kandi ugerageze kubereka ibyiza byo kumenya Imana
3) Ujye ubabera indorerwamo ya Yesu kugira ngo babashe kukwigiraho
4) Ujye ubingingira cyane ku Mana uhagarare mu cyuho mu mwanya wabo
5) Niba bakubabaje ubababarire muri wowe kandi Imana izajya ibigushoboza
Nuramuka wubakiye kuri zo ntambwe bizagufasha kubabera umugisha no kubahindura kandi uzaba witeganyiriza kuzambikwa ikamba ry’ ubugingo mu bwami bw’ijuru. "Kandi abanyabwenge bazarabagirana nk’ umucyo wo mu isanzure ry’ ijuru, n’ abahinduriye benshi ku bukiranutsi bazaka nk’ inyenyeri iteka ryose" - Daniyeli 12:3.


text:
Dream Boyz yamuritse album ya gatandatu i Gicumbi (Amafoto)
Nemeye Platini na Mujyanama Claude bagize itsinda rya Dream Boyz bamuritse album yabo ya gatandatu mu gitaramo bakoreye kuri Stade ya Gicumbi kuwa Gatandatu tariki ya 10 Nzeri 2016.
Dream Boyz yaherukaga gukora igitaramo cyo kumurika album bise ‘Nzibuka n’Abandi’ muri Werurwe 2015, baririmbiye muri Serena Hotel mu buryo bw’umwimerere, hari ubwitabire bw’abafana benshi bari baje gushyigikira aba bahanzi.
Icyo bakoreye mu Mujyi wa Gicumbi bamurika album yabo nshya bise ‘Wenda Azaza’ cyari gitandukanye cyane n’icyo bakoze bamurika album iheruka. Ubushize baririmbiye muri Serena Hotel harakubita haruzura ndetse kwinjira byari amafaranga 10,000 frw mu myanya y’icyubahiro na bitanu ahasigaye hose mu gihe iki bakoze nta mufana wishyuye igiceri cy’ijana.
Platini yavuze ko ‘bahisemo kubikora muri ubu buryo mu rwego rwo kwegera abafana babo batabasha kwitabira ibitaramo bibera i Kigali’.
Jay Polly umwe mu bafashije Dream Boyz muri iki gitaramo we yavuze ko ‘impamvu bakijyanye mu cyaro ndetse kwinjira bakabigira ubuntu ngo ni uko batinye ko na bo babura abafana’.
Yagize ati “Namwe mwakwisubiza, impamvu bakizanye hano mwabyisubiza, kuki batagikoreye i Kigali […] Ikigaragara ni uko tugomba gufatanya, i Kigali naho bizagera igihe byongere bimere neza.”
Jay Polly na Ama-G The Black baherutse kubona isomo rikomeye ubwo bamurikaga album bakoranye muri Petit Stade hakaza abafana babarirwa ku ntoki.
Album nshya Dream Boyz yamuritse igizwe n’indirimbo icumi zirimo Uzamubwire, Inkundo z’i Kigali , 70, Birarangiye ft Jay Polly, Wenda azaza, Bucece hari n’izindi.”
Mu gitaramo bakoze Dream Boyz bafashijwe na Bruce Melody, Buravan,Christopher, Jay Polly na Tom Close wo muri Kina Music. Knowless Butera na we wari utegerejwe muri iki gitaramo ntiyacyitabiriye gusa umugabo we Clement yari ahari.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ese wari uzi ko habaho amoko y’urukundo cyangwa wigeze wibaza ku mukunzi wawe. Mu bushakashatsi twabakoreye twababoneye amoko 6 y’urukundo ndetse n’uburyo aba bakunzi bakundamo. Ibi bizagutera kumenya umukunzi ndetse bizakwigisha nuko wafata umukunzi wawe.
Reka turebe aya moko y’urukundo maze tumenye ibyiza n’ibibi kuri izi nkundo.
Eros [gukunda ibigaragara]
Uru rukundo ni urukundo umuntu akunda umuntu n’ubundi ufite uburanga ndetse bukurura cyane. Uru rukundo ruzwi cyane nka crush, mu ndimi z’amahanga. Aha uba wakunze imiterere y’umuntu mu buryo bugaragarira amaso.
Dore uko umuntu ukunda gutya ateye:
- Yumva akunze umuntu bwa mbere akimubona.
- Akunda ibyo areba gusa.
- Akunda guhinduranya cyane abakunzi, buri uko abonye uruta ubwiza uwo afite.
Ludus [urukundo rwo gukina]
Aba bantu bakaba bafata urukundo nk’imikino, kuri bo baba babona ari ukwishimisha. Niba ufite umuntu wakundaga ariko ukabona we ateye atya umenye ko ariko ateye, ubyakire. Abantu Bakunda gutya kandi Bakunda gushinjwa kunyura inyuma abakunzi babo.
Dore uko umuntu ukunda gutya ateye:
- Barikunda
- Bavuga amabanga make kuri bo iyo baganira n’umukunzi.
Mania [Urukundo rw’inyungu]
Abantu Bakunda gutya akenshi uzasanga baba bafite icyo bashaka kandi bafite icyo bakurikiye mu rukundo rwabo. Baba bashaka kuba bari hejuru mu buyobozi bw’urukundo kandi baba bashaka kumenya icyo umukunzi ari gukora cyaricyo cyose. Aba bakunzi mu gitabo cyitwa Confusing love with obsession, bavugwaho kuba batajya bizera kandi ko batizerwa mu rukundo.
Dore uko umuntu ukunda gutya ateye:
- Bakunda gutekereza cyane ku nyungu z’urukundo
- Babazwa byoroshye mu rukundo
Agape (Urukundo ruzira kwikunda)
Aba bakunzi bo muri ubu bwoko ni abakunzi batikunda. Iyo ufite uru rukundo ukunda gutanga kuruta kwakira, kandi uba ushaka ikintu kinini cyane ku mukunzi wawe. Urebye uru nirwo rukundo ruzima kandi ruzira uburyarya aho usanga umuntu ukunda gutya aba ashaka urukundo gusa ibindi akabyikorera.
Dore uko umuntu ukunda gutya ateye:
- Bagira urukundo rutagira icyo rukurikiye, urumva ko arirwo rukundo rwa nyarwo.
- Biyumvamo abakunzi babo cyane.
- Azashyira imbere iby’umukunzi we kurusha ibyo akeneye.
Pragma [urukundo rufatika]
Uru ni urukundo umuntu akunda umuntu kubera uburyo abihisemo. Iyo ushaka umuntu urebeye ku myaka, imiterere cyangwa uburyo ahagaze mu bukungu. Abantu benshi bakundana bahuriye ku mbuga nkoranyambaga, cyangwa amasosiyete abikora usanga aribyo bigenderwaho
Dore uko umuntu ukunda gutya ateye:
- Bakundana bakoresheje ubwenge cyane
- Bapima amahirwe mbereko bajya mu rukundo
Storge [Urukundo rugendera ku bucuti]
Aba Bakunda bakurikije ubucuti, imiterere abantu bahuriyeho, intego ndetse n’ibindi bisa nkabyo. Urebye ni uruvange rwa Agape na Pragma, ariko niba umukunzi afite amarangamutima akenewe uyu muntu ntiyita ku miterere y’umubiri. Iyo abantu babonye igihe kirekire urukundo rwabo ruza muri iki gice, cyane ababyeyi bawe.
Dore uko umuntu ukunda gutya ateye:
- Aha abakunzi barakenerana kandi ntibajarajara.
- Ntibakunda gukina cyane ibintu by’imikino
- Barizerana cyane.


text:
Nyamagabe: Bamwe mu bacitse ku icumu rya Jenoside batujwe neza
Abacitse ku icumu rya jenoside yakorewe abatutsi batishoboye, bari bafite amazu ashaje barishimira ko batujwe heza.
Bamwe mu batishoboye bacitse ku icumu rya Jenoside yakorewe Abatutsi bo mu Murenge wa Tare, Akarere ka Nyamagabe, barishimira amazu bubakiwe, nyuma yo guhora bashaka aho bacumbika bitewe n’inzu zendaga kubagwaho kubera uburyo zari zubatsemo zidakomeye.
Consesa Uzamushaka ni umwe mu bacitse ku icumu atangaza ko bashimira umukuru w’igihugu ku bikorwa akomeje gukorera abacitse ku icumu rya Jenoside.
Yagize ati “Njyewe byandenze ubu ndashimira Leta y’Ubumwe iduhaye aho tuba, ubundi twirirwaga twirukankana imifariso y’ibitanda twimuka, none ubu rwose nishimye ndashimira umubyeyi wacu Paul Kagame y’uko yaduhaye inzu nziza isobanutse.”
John Karekezi, na we wahawe inzu atangaza ko ikimushimije nk’umupfakazi byongeye w’umusaza ari uko abana be batazandagara mu guhe azaba yatabarutse.
Yagize ati “Inzu nabagamo yari ishaje nkaba nta mbaraga zo kubaka nari mfite, reba izi mpinja ni njyewe uzirera ndi umupfakazi, ariko ikinshimishije muri byose ni uko n’ejo nzisazira abana mbasize mu icumbi.”
Nubwo hari abatuzwa mu mazu meza, haracyari abacitse ku icumu baba mu mazu yangiritse, ibi bikaba byaratewe n’uko yubatswe huti huti, nyuma ya Jenoside yakorewe Abatusti bityo amwe muri ayo mazu akaba yarashaje cyane.
Umuyobozi Wungirije w’Akarere ka Nyamagabe ushinzwe Imibereho Myiza y’Abaturage, Prisca Mujawamariya, avuga ko bafite gahunda yo gukomeza kwita ku bacitse ku icumu batuye mu mazu yangiritse.
Yatangaje ko hari miliyoni 16 zakusanijwe mu cyumweru cyo kwibuka, ngo akaba agiye kwifashishwa mu gusana amazu 18 yangiritse cyane byaba ngombwa bakanifashisha n’ibikorwa by’imihigo.
Amazu agera ku icumi yatanzwe kuri uyu wa 4 Nyakanga yubatswe ku bufatanye na FARG yuzura atwaye amafaranga y’u Rwanda abarirwa muri miliyoni 73 n’imisago naho ibikoresho byo mu nzu bitwara agera kuri miliyoni 2.


text:
JW LIBRARY
Gutegura ukoresheje amabara iOS
Igihe urimo usoma cyangwa wiyigisha igitabo runaka, ushobora guca akarongo kw’ijambo cyangwa interuro.
Ushobora gukora ibi bikurikira:
Gushyiramo ibara
Hari uburyo bubiri bwo guca akarongo ku ijambo.
Kugira ngo utoranye ijambo, rikandeho ugumisheho urutoki. Urabona Amabara, maze uhitemo ibara ushaka.
Kugira ngo uce akarongo ku ijambo cyangwa ku nteruro mu buryo bworoshye, kandaho ugumisheho urutoki maze ugende urwimura. Iyo urangije uhita ubona akamenyetso kagufasha kuba wahindura ibara cyangwa ukarisiba.
Guhindura ibara
Niba ushaka guhindura ibara, kanda ku ijambo ririmo ibara maze uhitemo irindi bara. Niba ushaka gusiba ibara, kanda ku ijambo ririmo ibara, maze ukanda ku kamenyetso ka Siba.


text:
Ushobora kuba wibwira ko buri muntu aba afite inzozi zo kuzibona umunsi umwe na we yambitswe impeta y’urudashira ku rutoki rwe rwa mukuru wa meme ariko si ko biri kuko hari abandi bahitamo kutazigera bahura n’urushako kugeza bavuye ku Isi.
Urubuga rwa Redbook Mag rwakusanyije bamwe mu byamamare bahisemo kurangiza urugendo rw’ubuzima badashinze urugo. Abari kuri uru rutonde ni ibyamamare bikomeye ku Isi mu ngeri zinyuranye ndetse bafite amafaranga y’umurengera ariko ntibakeneye kurema umuryango ngo babyare bororoke babone abo bazaraga ibyo baruhiye bakiri ku Isi.
Kuri uru rutonde hariho bamwe mu byamamare batigeze babyara n’abandi babana n’abakunzi babo [ibyo mu Rwanda bita kubana bitemewe n’amategeko] ariko bo ntibabifata nk’umubano w’umugabo n’umugore.
1. Eva Mendes
Eva de la Caridad Méndez ni Umunyamerikakazi ukina filme akaba n’umunyamideli yavutse mu 1974 . Nubwo yakundanye na Ryan Gosling kuva muri 2011 ari na we akomoraho abana babiri b’abakobwa [Esmeralda Amada muri 2014 hamwe na Amada Lee yibarutse muri Mata 2016], Mendes yabwiye ikinyamakuru ‘Glamour’ ati “rwose simbibonamo umunyenga kubana n’umugabo ku myaka 50 cyangwa 60 ngo njye mubwira utugambo nka gacuti kanjye , mbese ibintu byo kubana nk’umugore n’umugabo simbifata nk’ibintu bishamaje”.
Ibi ni na byo byatumye ibye na Ryan atabyerura ngo bijye ku mugaragaro no mu mategeko ngo babeho byemewe nk’umugore n’umugabo.
2. Jon Hamm
Yitwa Jonathan Daniel azwi ku izina rya Jon Hamm akaba ari umukinnyi wa filime uzwi cyane muri ‘Mad Men’ yabayemo umukinnyi mukuru ndetse anakora ibijyanye no kwamamaza kuri televiziyo .
Mbere yo gutandukana na Jennifer Westfeldt, Hamm mu mwaka ushize bari [bamaze imyaka 18 bakundana] yagize ati “Nta maraso yo gukora ubukwe nifitemo kandi no kuri Jennifer ni uko kuko nta byitegererezo byiza dufite dukomora mu miryango yacu”.
Hamm kandi yari yaranigeze kuvuga ngo “ku bwanjye ntidukeneye gusinya ku mpapuro ngo tumenyeshe abantu ko tubana nk’umugore n’umugabo kuko ibyo bikorwa n’abateganya kubyara abana kandi njye sibyo binshishikaje, ubwo rero ibyanjye na Jennifer birenze ibyo kubana turebana akana ko mu jisho gusa kandi na we arabizi”
3. Charlize Theron
Theron kuri ubu ufite imyaka 41, nyuma yo gukundana na benshi ari na ko bagenda batandukana yahisemo gufata abana babiri abarera nk’abe kandi ngo ntari mu rugamba rwo gushakisha umugabo ngo babane.
Yagize ati “Ibyo kurongorwa sinigeze rwose mbifata nk’ikintu cy’ingenzi nanjye ubwanjye sinzi impamvu”. Yongeraho agira ati “ Bibaho nkumva nakikundanira n’umuntu ariko rwose ibyo byo gukora ibirori n’ubukwe simbyiyumvamo gusa ku bandi bantu babikunda bikanabashishikaza ndabumva cyane”.
4.Diane Kruger
Diane Kruger ni umunyamideli akaba n’umukinnyi wa filime w’Umudage yigeze gukundana na Guillaume Canet ndetse babana igihe gito ariko bititwa ko barushinze, nyuma yo gutandukana kwabo Diane yahise atsemba arahira ko atazongera gushaka umugabo ukundi.
Icyo gihe yagize ati “Rwose bitari ugushaka kwica intege, sinkizerera mu gushaka umugabo.”
5. Hugh Grant
Uyu mugabo wamamaye cyane mu gusetsa nubwo afite abana batatu ariko mu mwaka ushize ni bwo yeruye avuga atarya iminwa ati “Mu by’ukuri sinizerera mu byo gukora ubukwe, nabonye ingero nyinshi zifatika zigera kuri eshanu zanteye kubizinukwa, mu bundi buryo ibintu byo gushaka mbifata nk’inkomoko nyamukuru y’agahinda”.
6. Oprah Winfrey
Winfrey azwi ku biganiro byo kuri televiziyo cyane cyane mu cye bwite yise ‘The Oprah Winfrey Show’ afite amateka akora ku mutima mu by’urukundo kuko na we ubwe hari igihe yigeze guturika ararira kuri Radio ubwo yari arimo kuvuga inkuru ze z’ahashize mu rukundo rwe na Stedman Graham.
Mu kuvuga iby’ubuzima bwe n’urukundo rwe na Stedman hari aho yageze aravuga ati “Uko yarushagaho kungira intabwa ni ko narushagaho kumva mushaka.”
Oprah avuga ko we na Stedman Graham batarushinze nk’umugore n’umugabo mu myaka igera kuri 30 bamaze bari kumwe.
Ati “Na we mumubajije yababwira ko tutari kumwe kuko n’ubundi tutigeze dushyingiranwa nk’umugore n’umugabo. Ndamutse mfite iyo nyito y’umugore byaba bivuze ko hari ibindi bintegereje, nyine bimwe umugore agomba umugabo”.
7. Naomi Watts
Naomi Ellen Watts yavutse mu 1968 akaba ari Umwongereza utunganya akanakina filime , afitanye abana babiri na Live Schreiber bari kumwe kuva mu 2005 . Naomi mu mvugo ye yumvikanisha ko yishimiye urubyaro yabonye n’uwo bari kumwe ariko umutima we utamusaba gukora ubukwe.
Yagize ati “Ni byo turi kumwe rwose ariko ntabwo tubikenereye impapuro zibyemeza kandi uyu ni umwanzuro utunyuze twembi.”
8. Mindy Kaling
Vera Mindy Chokalingam ukoresha izina rya Mindy Kaling mu mwuga we, ni umwanditsi, umukinnyi wa filime ndetse akaba anazwi nk’umunyarwenya ukomeye.
Yavuze byeruye ko kera yumvaga igihe kimwe kizagera agashaka umugabo bakabyara abana mu buryo bwihuse gusa uyu mukobwa ukiri ingaragu ku myaka 37 ngo yaje kubona ibintu mu bundi buryo.
Yagize ati “Sinkeneye gushaka, nta muntu nkeneye wo kujya agenzura akanasuzuma ibyifuzo byanjye, nimereye neza kandi ndihagije njye ubwanjye”.


text:
Yehova aduhumuriza mu makuba yacu yose
“Imana nyir’ihumure ryose, iduhumuriza mu makuba yacu yose.”—2 KOR 1:3, 4.
INDIRIMBO: 38, 56
1, 2. Yehova aduhumuriza ate mu mibabaro yacu? Ijambo rye ritwizeza iki?
HARI umusore waganiriye n’umusaza w’itorero washatse, amubwira impungenge ze. Uwo musore yari afite ikibazo ku bivugwa mu 1 Abakorinto 7:28, hagira hati “abashyingiranwa bazagira imibabaro mu mubiri wabo.” Yabajije uwo musaza ati “iyo ‘mibabaro’ ni iyihe? Ninshaka, nzahangana na yo nte?” Mbere yo kumusubiza, uwo musaza yabanje kumusaba gusuzuma ikindi kintu Pawulo yanditse, avuga ko Yehova ari “Imana nyir’ihumure ryose, iduhumuriza mu makuba yacu yose.”—2 Kor 1:3, 4.
2 Yehova ni Data udukunda, kandi araduhumuriza iyo turi mu makuba. Ushobora kuba wibuka igihe wagiraga imibabaro, maze Imana ikagufasha kandi ikakuyobora ikoresheje Ijambo ryayo. Dushobora kwiringira rwose ko itwifuriza ibyiza, nk’uko yabyifurizaga abagaragu bayo ba kera.—Soma muri Yeremiya 29:11, 12.
3. Ni ibihe bibazo tugiye gusuzuma?
3 Iyo tuzi impamvu duhura n’ibibazo, kubyihanganira biratworohera. Ni na ko bimeze ku mibabaro abashakanye bahura na yo. None se ni ibihe bintu bishobora gutera “imibabaro mu mubiri,” nk’uko Pawulo yabivuze? Ni izihe ngero z’abantu bavugwa muri Bibiliya n’abo muri iki gihe, zishobora kudufasha kubona ihumure dukeneye? Nimucyo dusuzume ibisubizo by’ibyo bibazo, turebe n’uko byadufasha kwihanganira ibigeragezo.
“IMIBABARO MU MUBIRI”
4, 5. Ni ibihe bintu bishobora gutuma abashakanye bagira “imibabaro mu mubiri”?
4 Yehova amaze kurema umugabo n’umugore ba mbere, yaravuze ati ‘umugabo azasiga se na nyina yomatane n’umugore we, maze bombi babe umubiri umwe’ (Intang 2:24). Kubera ko tudatunganye, iyo abantu bashyingiranywe bashobora guhura n’ibibazo mu rugo rwabo rushya (Rom 3:23). Ubutware bw’ababyeyi buba bugiye gusimburwa n’ubutware bw’umugabo. Imana yahaye umugabo uburenganzira bwo kuba umutware w’umugore we (1 Kor 11:3). Iryo hinduka rikunze kugora abagabo n’abagore bagishakana. Ijambo ry’Imana rivuga ko umugore agomba kwemera kuyoborwa n’umugabo we, aho kuyoborwa n’ababyeyi be. Abantu bagishakana bakunze guhura n’imibabaro ituruka ku miryango bashatsemo.
5 Nanone bongera kugira imihangayiko iyo bitegura umwana wabo wa mbere. Nubwo baba bishimye, baba bahangayitse bibaza niba umwana na nyina bazakomeza kugira ubuzima bwiza. Nanone baba bazi ko amafaranga basanzwe bakoresha agiye kwiyongera. Iyo umwana avutse, baba bagomba kugira ibindi bintu bahindura. Iyo umugore amaze kubyara amara igihe kinini yita ku ruhinja. Hari igihe umugabo atekereza ko umugore we atakimwitayeho, kubera ko aba amara igihe kinini yita ku mwana. Inshingano z’umugabo na zo ziriyongera, kubera ko aba yungutse undi muntu agomba kwitaho.
6-8. Ni mu buhe buryo kubura urubyaro bishobora guteza imihangayiko?
6 Hari indi mibabaro abashakanye bashobora guhura na yo. Hari igihe bifuza kubyara ariko ntibikunde. Iyo umugore adatwise, bishobora kumutera agahinda kenshi cyane. Birumvikana ko gushaka no kubyara bitabuza umuntu guhura n’imihangayiko. Ariko iyo umuntu yifuza urubyaro akarubura, bimutera “imibabaro mu mubiri” (Imig 13:12). Mu bihe bya Bibiliya, kuba ingumba byari igisebo. Umugore wa Yakobo witwaga Rasheli yababazwaga n’uko mukuru we yari afite abana (Intang 30:1, 2). Abamisiyonari bakorera umurimo mu bihugu bifite umuco wo kubyara abana benshi, abantu bahora bababaza impamvu badafite abana. Nubwo bagerageza gusubiza babigiranye amakenga, usanga abantu bababwira bati “yooo! Disi tuzabasengera!”
7 Reka dusuzume urugero rwa mushiki wacu wo mu Bwongereza wifuzaga urubyaro ariko ntarubone. Yarababaye cyane amaze kumenya ko atazigera abyara muri iyi si iyoborwa na Satani. We n’umugabo we bahisemo gushaka umwana barera. Yaravuze ati “n’ubundi ntibyambuzaga kubabara. Nari nzi ko kurera umwana ntabyaye, byari bitandukanye no kurera uwo nibyariye.”
8 Bibiliya ivuga ko Umukristokazi “azarindwa binyuze mu kubyara abana” (1 Tim 2:15). Ariko ibyo ntibisobanuye ko kubyara ari byo bizatuma abona ubuzima bw’iteka. Ahubwo iyo umugore afite abana agomba kwitaho n’inshingano z’urugo agomba gusohoza, bituma atabona umwanya wo kujya mu mazimwe no kwivanga mu bitamureba (1 Tim 5:13). Icyakora, ntibimubuza guhura n’ibibazo by’urushako.
9. Ni iyihe mibabaro yindi igera ku bashatse?
9 Nanone umuntu washatse ashobora guhura n’imibabaro bitewe no gupfusha uwo bashakanye. Icyo ni ikibazo gikomeye benshi mu bashatse bahura na cyo nubwo baba batarigeze babiteganya. Abakristo biringira badashidikanya isezerano rya Yesu ry’umuzuko (Yoh 5:28, 29). Iryo sezerano rihumuriza cyane uwapfakaye. Ubwo ni ubundi buryo Data udukunda akoreshamo Ijambo rye, agafasha abagerwaho n’imibabaro kandi akabahumuriza. Reka dusuzume uko Yehova yagiye ahumuriza abagaragu be.
IHUMURE MU BIHE BY’AMAKUBA
10. Igihe Hana yari ahangayitse, yahumurijwe ate? (Reba ifoto ibimburira iki gice.)
10 Umugore wa Elukana witwaga Hana yari afite ikibazo gikomeye. Yari ingumba kandi mukeba we Penina yari yarabyaye. (Soma muri 1 Samweli 1:4-7.) Penina yakwenaga Hana “buri mwaka.” Ibyo byababazaga Hana cyane. Yasenze Yehova kugira ngo amuhumurize. Koko rero, ‘yamaze umwanya munini asengera imbere ya Yehova.’ Ese yari yiteze ko Yehova yari kumuha icyo yasabye? Ashobora kuba yari abyizeye, kuko amaze gusenga ‘ntiyongeye kugaragaza umubabaro ukundi’ (1 Sam 1:12, 17, 18). Yari yizeye ko Yehova yashoboraga gutuma abyara cyangwa akamuhumuriza mu bundi buryo.
11. Isengesho ryadufasha rite kubona ihumure?
11 Igihe cyose tuzaba tukiri muri iyi si iyobowe na Satani, tuzahura n’imihangayiko kubera ko tudatunganye (1 Yoh 5:19). Kumenya ko Yehova ari “Imana nyir’ihumure ryose,” biradushimisha cyane. Isengesho rizadufasha guhangana n’ibibazo n’imibabaro duhura na yo. Hana yasutse ibyari mu mutima we imbere ya Yehova. Iyo duhangayitse, tuba tugomba gukora ibirenze kubwira Yehova ibibazo dufite. Tuba tugomba kumwinginga, tukamusenga dushyizeho umwete kandi tubikuye ku mutima.—Fili 4:6, 7.
12. Ni iki cyafashije umupfakazi witwaga Ana kugira ibyishimo?
12 Niyo twaba dufite agahinda kenshi gaterwa no kubura urubyaro cyangwa gupfusha uwo twakundaga, dushobora kubona ihumure. Igihe Yesu yavukaga, hariho umuhanuzikazi witwaga Ana wari warashatse umugabo bamarana imyaka irindwi gusa, hanyuma arapfakara. Bibiliya ntivuga niba yari yarabyaye. Ariko se ni iki Ana yakomeje gukora kugeza ku myaka 84? Muri Luka 2:37 hagira hati “ntiyigeraga abura mu rusengero, akora umurimo wera ku manywa na nijoro, yiyiriza ubusa kandi asenga yinginga.” Gusenga Yehova byahumurizaga Ana kandi bigatuma yishima.
13. Tanga urugero rugaragaza ko incuti nziza zishobora kuduhumuriza mu gihe bene wacu badutengushye.
13 Iyo twifatanyije n’abavandimwe na bashiki bacu, batubera incuti nziza (Imig 18:24). Igihe Paula yari afite imyaka itanu, nyina yaretse ukuri. Ibyo byaramubabaje cyane kandi kwihanganira icyo kigeragezo byaramugoye. Icyakora hari umupayiniya witwa Ann wiyemeje kumwitaho mu buryo bw’umwuka. Paula agira ati “nubwo Ann atari mwene wacu, urukundo yangaragarije rwamfashije gukomeza gukorera Yehova.” Paula aracyakorera Yehova mu budahemuka. Nanone yishimira ko nyina yagarutse mu kuri bakaba bateranira hamwe. Ann na we arishimye cyane kuko yabereye Paula nyina wo mu buryo bw’umwuka.
14. Abahumuriza abandi babona iyihe migisha?
14 Igishishikaje ni uko iyo twitaye ku bandi, tukabakorera ibyiza, bidufasha kwihanganira ibibazo byacu. Bashiki bacu, baba abashatse cyangwa abaseribateri, bibonera ko iyo bakorana na Yehova bageza ubutumwa bwiza ku bandi, bituma bagira ibyishimo byinshi. Biyemeje guhesha Imana ikuzo bakora ibyo ishaka. Hari n’ababona ko kubwiriza bituma bagubwa neza. Twese dushobora kugaragariza abandi ko tubitayeho tubagezaho ubutumwa bwiza. Kandi iyo tugiriye neza abavandimwe na bashiki bacu turushaho kunga ubumwe (Fili 2:4). Intumwa Pawulo yatanze urugero rwiza ku birebana n’ibyo. Yitaye ku bari bagize itorero ry’i Tesalonike, ababera nk’‘umubyeyi ugaburira abana be,’ ababera nka se wo mu buryo bw’umwuka.—Soma mu 1 Abatesalonike 2:7, 11, 12.
IHUMURE MU MURYANGO
15. Inshingano yo kwigisha abana ukuri ireba nde mbere na mbere?
15 Twahumuriza dute imiryango yo mu itorero ryacu? Hari igihe abantu bashya basaba ababwiriza bamenyereye kubigishiriza abana babo Bibiliya. Ubundi Ibyanditswe bivuga ko inshingano yo kwigisha abana ireba ababyeyi babo (Imig 23:22; Efe 6:1-4). Ariko hari igihe biba ngombwa ko biyambaza abandi bakabibafashamo. Icyakora ibyo ntibyambura ababyeyi iyo nshingano. Baba bagomba gukomeza kuganira n’abana babo buri gihe.
16. Ni iki tugomba kuzirikana mu gihe twigisha abana batari abacu?
16 Niba umubyeyi adusabye kwigisha umwana we Bibiliya, tuba tugomba kwitwararika kugira ngo tutigarurira inshingano ze. Hari igihe Umuhamya ashobora gusabwa kwigisha Bibiliya abana bafite ababyeyi batizera. Uwo Muhamya aba agomba kuzirikana ko kwigisha abo bana Bibiliya bitamugira umubyeyi wabo. Byaba byiza uwo Muhamya abigishirije iwabo, ababyeyi babo bahari cyangwa hari undi Muhamya ukuze mu buryo bw’umwuka, cyangwa akabigishiriza ahantu abantu bose bareba. Ibyo bizatuma hatagira umuntu utekereza ko twigisha abana ibintu bidakwiriye. Tuba twiringiye ko igihe kizagera ababyeyi babo bagasohoza inshingano Imana yabahaye yo kwigisha abana babo.
17. Abana bahumuriza bate abagize umuryango wabo?
17 Abana bitoza gukunda Imana no gukurikiza ibyo ibasaba, bashobora guhumuriza abagize umuryango wabo. Babahumuriza iyo bubaha ababyeyi babo kandi bakabafasha kubona ibyo bakeneye. Bashobora no kubafasha mu buryo bw’umwuka. Mbere y’Umwuzure, umuhungu wa Seti witwaga Lameki, yasengaga Yehova. Yise umwana we Nowa kubera ko yagize ati “uyu ni we uzatuzanira ihumure mu mirimo yacu n’imiruho y’amaboko yacu, iterwa n’ubutaka Yehova yavumye.” Ubwo buhanuzi bwasohoye igihe Yehova yavanagaho umuvumo yari yaravumye ubutaka (Intang 5:29; 8:21). Abana bakomeza kubera Yehova indahemuka bashobora guhumuriza abagize imiryango yabo, bakabafasha kwihanganira ibigeragezo no kuzarokoka irimbuka rikomeye kuruta Umwuzure.
18. Ni iki kizadufasha kwihangana mu gihe duhanganye n’ibigeragezo?
18 Isengesho, gutekereza ku ngero z’abantu bavugwa muri Bibiliya no kugirana ubucuti n’abagize ubwoko bwa Yehova, bifasha abantu benshi bahanganye n’ibigeragezo kubona ihumure. (Soma muri Zaburi ya 145:18, 19.) Kumenya ko Yehova ari we uduha ihumure nyakuri, bizadufasha kwihanganira ikigeragezo cyose twahura na cyo, haba muri iki gihe no mu gihe kizaza.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
48 Hanyuma y’ibyo babwira Yozefu bati “dore so akomeje kugenda agira intege nke.” Nuko ajyana n’abahungu be babiri, ari bo Manase na Efurayimu,+ ajya kureba se.
2 Babwira Yakobo bati “dore umuhungu wawe Yozefu aje kukureba.” Nuko Isirayeli arihangana yicara ku buriri bwe.
3 Yakobo abwira Yozefu ati
“Imana Ishoborabyose yambonekeye ndi i Luzi+ mu gihugu cy’i Kanani kugira ngo impe umugisha.+
4 Nuko irambwira iti ‘nzatuma wororoka+ ugwire, kandi nzaguhindura iteraniro ry’abantu+ kandi iki gihugu nzagiha urubyaro rwawe ruzagukurikira, kibe gakondo yarwo ibihe bitarondoreka.’+
5 None rero, abahungu bawe bombi wabyariye mu gihugu cya Egiputa mbere y’uko ngusanga ino aha muri Egiputa, ni abanjye.+ Efurayimu na Manase ni abanjye kimwe na Rubeni na Simeyoni.+
6 Ariko abana uzabyara nyuma yabo bazaba abawe. Bazahabwa umurage mu mugabane wa bene se.+
7 Ubwo navaga i Padani,+ Rasheli yapfuye+ turi kumwe mu nzira tugeze mu gihugu cy’i Kanani, tugishigaje urugendo rurerure ngo tugere Efurata.+ Nuko muhamba aho ngaho ku nzira ijya Efurata, ari ho Betelehemu.”+
8 Hanyuma Isirayeli abona abana ba Yozefu aramubaza ati “aba ni ba nde?”+
9 Yozefu asubiza se ati “ni abana Imana yampereye muri iki gihugu.”+ Yakobo aramubwira ati “bigize hino mbahe umugisha.”+
10 Icyo gihe amaso ya Isirayeli yari yarahumye bitewe n’iza bukuru.+ Ntiyari akibona. Nuko Yozefu arabamwegereza, maze Yakobo arabasoma kandi arabahobera.+
11 Isirayeli abwira Yozefu ati “sinatekerezaga ko nzongera kukubona,+ ariko Imana itumye mbona n’urubyaro rwawe.”
12 Hanyuma Yozefu abakura ku mavi ya se, yikubita imbere ye yubamye.+
13 Yozefu arabafata bombi, afata Efurayimu n’ukuboko kw’iburyo amushyira mu kuboko kw’ibumoso kwa Isirayeli,+ afata Manase n’ukuboko kw’ibumoso amushyira mu kuboko kw’iburyo kwa Isirayeli,+ arabamwegereza.
14 Icyakora Isirayeli arambura ukuboko kwe kw’iburyo ashyira ikiganza ku mutwe wa Efurayimu+ nubwo ari we wari muto,+ ikiganza cye cy’ibumoso agishyira ku mutwe wa Manase.+ Ibyo yabikoze abigambiriye, kuko Manase ari we wari imfura.+
15 Nuko aha Yozefu umugisha aramubwira+ ati
“Imana y’ukuri, iyo sogokuru Aburahamu na data Isaka bagenderaga imbere,+Imana y’ukuri yakomeje kundinda mu buzima bwanjye bwose kugeza uyu munsi,+
16 Umumarayika wandokoraga mu makuba yanjye yose,+ ihe umugisha aba bana.+
Kandi bazitirirwe izina ryanjye, bitirirwe n’izina rya sogokuru Aburahamu na data Isaka,+Kandi bagwire babe benshi mu isi.”+
17 Yozefu abonye ko se akomeje gushyira ikiganza cye cy’iburyo ku mutwe wa Efurayimu ntibyamushimisha,+ maze ashaka gufata ukuboko kwa se ngo agukure ku mutwe wa Efurayimu agushyire ku mutwe wa Manase.+
18 Nuko Yozefu abwira se ati “wigira utyo data, kuko uyu ari we mfura.+ Shyira ikiganza cyawe cy’iburyo ku mutwe we.”
19 Ariko se akomeza kubyanga aravuga ati “ndabizi mwana wanjye, ndabizi. Na we azakomokwaho n’abantu benshi, na we azaba ubwoko bukomeye.+ Ariko murumuna we azakomera amurute,+ kandi urubyaro rwe ruzagwira rungane n’amahanga.”+
20 Akomeza kubaha umugisha kuri uwo munsi+ ati
“Isirayeli ajye ahora atanga umugisha binyuze kuri wowe, ati‘Imana ikugire nka Efurayimu, ikugire nka Manase.’”+
Nguko uko yakomeje gushyira Efurayimu imbere ya Manase.+
21 Hanyuma Isirayeli abwira Yozefu ati “dore ngiye gupfa,+ ariko Imana izakomeza kubana namwe kandi izabasubiza mu gihugu cya ba sokuruza.+
22 Nanjye nguhaye umugabane umwe w’ubutaka uruta uw’abavandimwe bawe,+ uwo nanyaze Abamori nkoresheje inkota yanjye n’umuheto wanjye.”
Yohereze
Yohereze
BIBILIYA-UBUHINDUZI BW'ISI NSHYA
Intangiriro 48
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
32 Nuko abo bagabo batatu bareka gusubiza Yobu, kuko yari yiyiziho gukiranuka.+
2 Ariko Elihu mwene Barakeli w’i Buzi+ wo mu muryango wa Ramu azabiranywa n’uburakari; arakarira Yobu cyane kuko yiyitaga umukiranutsi, kandi Imana ari yo ikiranuka.+
3 Nanone yarakariye cyane incuti ze eshatu kuko zitabonye icyo zisubiza, ahubwo zikavuga ko Imana ikora ibibi.+
4 Kandi Elihu yari afite amagambo ashaka kubwira Yobu, ariko yategereje ko barangiza kuvuga kuko bamurutaga ubukuru.+
5 Elihu abonye ko abo bagabo batatu babuze icyo basubiza,+ uburakari bwe burushaho kugurumana.
6 Nuko Elihu mwene Barakeli w’i Buzi arasubiza ati
“Jye ndacyari muto,Naho mwe musheshe akanguhe.+
Ni yo mpamvu nifashe, ngatinyaKubabwira ibyo nzi.
7 Naribwiraga nti ‘iminsi ubwayo yagombye kwivugira,Kandi imyaka myinshi yagombye kumenyekanisha ubwenge.’+
8 Nyamara mu by’ukuri, umwuka uri mu bantu buntu,Umwuka w’Ishoborabyose ni wo utuma basobanukirwa.+
9 Kuba abantu bamaze iminsi myinshi si byo byonyine bituma baba abanyabwenge,+Kandi kuba basheshe akanguhe si byo byonyine bituma basobanukirwa imanza zitabera.+
10 Ni yo mpamvu mbabwira nti ‘nimuntege amatwi,Mureke nanjye mvuge ibyo nzi.’
11 Dore nategereje ko murangiza kuvuga amagambo yanyu;Nakomeje kumva ibitekerezo byanyu,+
Kugeza ubwo mwari mutangiye gushakisha icyo muvuga.
12 Nakomeje kubatega amatwi nitonze,Ariko nta n’umwe muri mwe ucyaha Yobu,
Kandi nta wugira icyo amusubiza ku byo avuga,
13 None rero, mwe kuvuga muti ‘twabonye ubwenge;+Ni Imana imutsinze, si umuntu.’
14 Kubera ko atari jye yerekejeho amagambo ye,Nanjye simusubiza nkoresheje amagambo nk’ayanyu.
15 Bahiye ubwoba, ntibongera kugira icyo basubiza;Amagambo yabashiranye.
16 Nategereje kuko batakomeje kuvuga;Ahubwo bihagarariye gusa, ntibongera kugira icyo basubiza.
17 None rero, mureke nanjye nsubize,Mbamenyeshe ibyo nzi,
18 Kuko amagambo anyuzuyemo;Umwuka urampata+ mu nda yanjye.
19 Dore inda yanjye imeze nka divayi idafite uruhumekero;Irashaka guturika nk’uruhago rushya rw’uruhu.+
20 Nimundeke mvuge kugira ngo mbone agahenge.Ndabumbura iminwa yanjye maze nsubize.+
21 Nta we mbera,+Kandi nta muntu buntu nzahakirizwaho mwita amazina y’ibyubahiro,+
22 Kuko ntazi guhakirizwa nita abantu amazina y’ibyubahiro;Umuremyi wanjye+ yahita ankuraho.
Yohereze
Yohereze
BIBILIYA-UBUHINDUZI BW'ISI NSHYA
Yobu 32
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Imyemerere ya islamu kuri yesu na nyina mariya amahoro n'imigisha by' imana bibabeho.
Imyemerere ya Islamu kuri Issa (Yesu) na Nyina Mariyamu (Mariya) (amahoro n' imigisha by' Imana bibabeho) ikomoka mu gitabo cya Qor'an n'inyigisho z'Intumwa y'Imana Muhammad (Imana imuhe amahoro n'imigisha).
Islamu yemera ko Mariya ariwe nyina wa Yesu yamubyaye mu buryo bw'igitangaza budasanzwe, ikindi Islamu yemera ko Mariya na Yesu ari abanyacyubahiro ndetse bafite urwego n'umwanya uhambaye kuko ari zimwe mu ntore mu bindi biremwa, gusa ntabwo ari ku rwego rwo gusengwa nk'uko abantu babibakoreye, ahubwo nabo ni abantu uretse ko Imana yabahaye urwego rw'icyubahiro.
Iyo myemerere ya Islamu rero ni yo y'ukuri inyuze ubwenge kandi ifite inkomoko, niyo mpamvu twifuje kuyigaragaza wenda byahindura imyumvire ya bamwe bazi ko Islamu itemera Yesu.
Mariya nyina wa Yesu Islamu yemera ko yari umugore w'umunyacyubahiro watoranyijwe akaba intore mu bandi bagore bo ku isi, ibyo bigaragazwa n'imirongo myinshi dusanga muri Qor'an imuvuga ibigwi byiza byamuranze muri iyo hari aho Imana yagize iti:
"Ibuka igihe abamalayika bavugaga bati: Yewe Mariya mu by'ukuri Imana yaguhisemo irakweza igutoranya mu bagore b'isi, yewe Mariya icishe bugufi wumvire Imana yawe wubame kandi wuname hamwe n'abunama (Basali)."
Qor'an 3:42-43
Uyu murongo wa Qor'an uragaragaza ko Mariya ari umwe mu bagore batoranyijwe mu gutinya Imana bayubaha cyane
, si ibyo gusa ndetse no mu bice bya Qor'an hari igice cyitiriwe Mayiramu (ariwe Mariya) ibyo byose rero bigaragaza icyubahiro n'urwego Islamu iha Mariya kandi ibyo ntibyabura kuko n'inkomoko ye ari nziza nk'uko Qor'an ibigaragaza ko Mariya yaturutse ku babyeyi batinyaga Imana. Aha Imana iragira iti:
Igihe umugore wa Imrani yavugaga ati: Nyagasani njyewe nagambiriye umwana ntwite mu nda yanjye ko nzamuguha akaba umukozi w'inzu yawe (Umusigiti w' i Yeruzalemu) Nyagasani nyakirira ubusabe bwanjye kuko ari wowe wumva kandi uzi byose)).
Qor'an 3:35
Uyu murongo wa Qor'an uragaragaza ko igihe nyina wa Mariya yari amutwite yagambiriye ko namubyara azakorera Imana akaba umukozi ku musigiti wi Yeruzalemu, nyuma yaho rero yaje kumubyara ari umukobwa (Mariyamu) nyina abwira Imana ati:
Amaze kumubyara yaravuze ati: Nyagasani dore namubyaye ari umukobwa kandi Imana izi neza icyo yabyaye kandi umuhungu si kimwe n'umukobwa namwise Mariyamu kandi mugukinzeho n'urubyaro rwe uzabarinde shetani wavumwe)).
Qor'an 3:36.
Uyu murongo uragaragaza neza ko inkomoko ya Mariyamu yari nziza ndetse ko nyina yamusabiye ku Mana we n'urubyaro rwe ngo izabarinde shetani wavumwe, ubwo busabe rero bwarakiriwe ntagushidikanya nibwo bwavuyemo Mariyamu wabaye urugero mu bandi bagore nawe avamo Yesu umuhungu we, wabaye Intumwa y'Imana, abo bose rero Imana yabarinze shetani nk'uko babisabiwe na Nyina wa Mariyamu.
Nanone mu myemerere ya Islamu kuri Mariyamu ni uko yabayeho mu buto bwe atinya Imana ayubaha ndetse akanarangwa no kwiyubaha arinda ubusugi bwe, Ibyo bigaragazwa n'amagambo y'Imana muri Qor'an aho yagize iti:
Imana yeretse abemeramana urugero rwa Mariyamu umukobwa wa Imrani warinze ubusugi bwe.))
Qor'an 66:12.
Ubwitonzi no kwiyubaha kwe bigaragazwa neza n'imirongo ya Qor'an ikurikira:
Vuga mu gitabo amateka ya Mariyamu ubwo yitaruraga abantu be akajya mu gice cy'iburasirazuba
Uyu murongo uratubwira amateka ya Mariyamu ari nayo y'abakobwa bandi iyo bamaze gukura barangwa n'isoni bakitarura abandi mu buryamo n'ahandi kubera isoni, Mariyamu amaze gukura yitaruye abandi agira umwanya we ashyiraho n'urusika rumukingiriza amaso y'abantu kugira ngo batamubona nk'igihe yiyuhagira, yambara, n'ibindi, nk'uko Imana ibivuga muri Qor'an igira iti:
((Amaze kubitarura yashyizeho urusika rumukingiriza amaso y'abantu))
Nyuma yaho rero nibwo Imana yamwoherereje Malayika Jibril (Gabriel) aza mu ishusho y'umuntu aje kumuha inkuru yo kubyara umwana w'umuhungu, Mariya akimara kumubona yagize ubwoba akekako ari umugabo usanzwe ushaka kumukoresha ibibi, Mariya yahise yikinga ku Mana ngo imurinde ibibi by'uwo mugabo nk'uko Imana ibivuga muri Qor'an igira iti:
"Mariyamu yaravuze ati: njyewe nikinze ku Mana nyir' impuhwe ngo ikundinde, niba utinya Imana ntunyegere, Malayika aramubwira ati: witinya kuko nge ndi Intumwa ya Nyagasani wawe kugirango nkugezeho inkuru nziza yo kubyara umwana w'umuhungu wejejwe, Mariya yaravuze ati : ni gute nagira umwana kandi nta mugabo n'umwe urankoraho ndetse nkaba ntiyandarika, Malayika Jibril (Gabriel) aramusubiza ati: uko ni ko Nyagasani wawe yavuze ati: ibyo kuri jye biroroshye kugira ngo tumugire ikimenyetso cy' ubushobozi n' imbabazi zacu ku bantu, kandi ibyo ni itegeko ry'Imana ntakuka"
Na none mu bigaragaza ubwitonzi bwa Mariyamu ni uko amaze kubyara byatangaje abantu bose kuba abyaye nta mugabo agira hamwe n'ubwitonzi bari bamuziho, nk'uko Imana ibitubwira muri Qor'ani,baramubwiye bati:
"Yewe Mariya uzanye ikintu cy'igitangaza! bakomeza bagira bati : ese ko so atari mubi na mama wawe akaba atariyandarikaga uwo mwana umuvanye he?"
Qor'ani 19:
UKO YESU MWENE MARIYA YABAYEHO, IBITANGAZA YAKOZE N'IHEREZO RYE
Yesu yabayeho ari umunyacyubahiro, yahawe ubutumwa akiri umwana muto, Imana yamwigishije igitabo n'ubugenge imuhishurira igitabo cy'ivanjili nk'uko bigaragazwa mu mirongo ya Qor'an ikurikira :
Imana yamwigishije igitabo n'ubugenge imwigisha igitabo cya Tawurati n'Ivanjili..))
Qor'an 3 :48
Uyu murongo uragaragaza ko Yesu (Imana imuhe amahoro n'imigisha) yigishijwe ibyari mu gitabo cya Tawurati cyamanuriwe Intumwa Musa anahishurirwa igitabo cya Injili cyari gikubiyemmo inyigisho z'amategeko byari biturutse ku Mana kugira ngo biyobore abantu inzira nziza y'ukuri, gusa nyuma yaho abantu bahinduye ibyo bitabo bongeramo amagambo yabo bakuramo ibitagendanye n'ibyo bifuza.
Yesu rero yakomeje kubwiriza ubutumwa yahawe n'Imana ikamwohereza kuba Israel bisobanura ko ubutumwa bwa Yesu bwari ubwaba Israel gusa, nk'uko bigaragazwa n'amagambo y'Imana muri Qor'an aho igira iti :
(( Ni Intumwa kuba Israel. ))
Qor'an 3 :49
Ubwo butumwa bwa Yesu rero yabushimangiye akoresheje ibitangaza byinshi bitandukanye kandi bidasanzwe kugira ngo abo yari atumweho babone ko yahawe imbaraga n'ubushobozi birenze ibyo bari bazi maze ibyo bitume bamwemera ko ibyo avuga ari ukuri guturutse ku Mana, muri ibyo bitangaza rero Yesu yakoze twavuga :
-
Yesu yatangiye kuvuga ari uruhinja ndetse icyo kintu cyabayeho mu bantu bake cyane nk'uko bigaragazwa n'amagambo y'Imana muri Qor'an aho yagize ati :
"Azavugisha abantu mu buto no mu bukuru."
Qor'an 3 :36
-
Yesu yababwiye ko yoherejwe n'Imana kandi akaba azanye ibimenyetso n'ibitangaza bigaragaza ukuri k'ubutumwa abazaniye, ibyo bimenyetso Imana yabivuze mu mirongo ikurikira :
((Njyewe ndabaremera inyoni nyibumbe hanyuma nyihuhemo maze ibe inyoni ku bushobozi bw'Imana).
Qor'an 3 :
Uyu murongo ugaragaza ko mu bitangaza Yesu yakoze yabumbaga igitaka mu ishusho y'inyoni maze agahuhamo umwuka ikaba inyoni iguruka, ariko ibyo byose si ku mbaraga za Yesu ahubwo byabagaho abishobojwe n'Imana ishobora byose .
-
No mu bitangaza Yesu yakoze yavuraga zimwe mu ndwara zananiranye akanazura abapfuye,ibyo bishimangirwa n'Imana muri Qor'an igira iti :
Nkiza ubuhumyi n'ibibembe kandi nzura abapfuye ku bushobozi bw'Imana
-
No mu bitangaza Yesu yakoze ni uko yabwiraga abantu ibyo bariye batari kumwe ndetse n'ibyo bahunitse mu ngo zabo , aha Imana yabishimangiye muri Qor'an igira iti :
(( kandi ndababwira ibyo murya n'ibyo muhunitse mu mazu yanyu mu by'ukuri muri ibi bitangaza byoze harimo ikimenyetso kuri mwe kigaragaza ko ibyo mvuga ari ukuri ngaho niba muri abemeramana ni munkurikire))
Qor'an 3 :49
Ibi rero ni bimwe mu bitangaza Yesu yakoze, gusa byumvikane ko atabikoraga ku bw'imbaraga n'ubushobobzi bwe, ahubwo byabaga ari ku bw'Imana kugira ngo bibe gihamya ku bantu ko ibyo azanye ari ubutumwa bw'Imana bw'ukuri, ikindi ni uko Intumwa yoherezwaga ku bantu yabakoreraga ibimenyetso n'ibitangaza bigendanye n'umwuga wabo ariko ibyo Intumwa yakoraga byabaga birenze ubushobozi bafite kugira ngo baboneko ntawe ushobora kubigira keretse abihawe n'Imana yo ishobora byose.
Yesu yakomeje kubereka ko azanye ubutumwa buvuye ku Mana arababwira ati :
(( Imana ni Nyagasani wanjye ikaba na Nyagasani wanyu ni muyigaragire muyisenge iyo niyo nzira igororotse))
Qor'an 3 :51.
Uyu murongo wa Qor'an uragaragaza ko Yesu yabwiye abantu ko bagomba gusenga Imana imwe rukumbi , ibyo rero bigaragaza ko abahinduye bakamusenga ntaho babikomora kuko atigeze abibabwira ahubwo yabategetse gusenga Imana imwe rukumbi ari nayo nawe yasengaga kuko ntabwo Yesu yaba Imana isengwa kandi nawe yarasengaga.
Ese niba ariwe Mana nk'uko bamwe babivuga, we yasengaga ate kandi ariwe Mana ? :- Yesu rero yakomeje kubwira abantu ubutumwa yahishuriwe ariko nk'uko byagendekeye izindi ntumwa z'Imana, hari bamwe bamuhakanye barwanya ubutumwa bwe, baramwanga baramugambanira kugeza ubwo bateguye imigambi mibisha yo kumwica no kumubamba ariko ntibabigeraho , ahubwo Imana yaramukijije yumva ubusabe bwe n'akababaro ke no gutakamba kwe nk'umukunzi wayo imurinda kwicwa no kubambwa nk'uko bari babiteguye.
Ibi bishimangirwa na Qor'an aho Imana igira iti:
"Nk'uko bigamba bavuga bati mu by'ukuri twishe Intumwa y'Imana Yesu mwene Mariya, nyamara ntibigeze bamwica nta n'ubwo bamubambye ahubwo bagereranyirijwe undi muntu , ndetse nabo ubwabo uwo bishe bamushidikanyijeho (niba ari Yesu bishe cyangwa atari we) kuko nta bumenyi bari babifitiye uretse gukurikira ibyo bakeka kandi uwo bishe ntibari bazi neza ko ari Yesu."
Qor'ani 4:157
Ukuri rero ku iherezo rya Yesu ni uko abashatse kumwica no kumubamba batigeze babigeraho ahubwo Imana yaramutabaye irabamukiza iha ishusho ye umwe mu bigishwa be bari bahari maze aba ariwe bica baranamubamba bazi ko ari we Yesu, naho Yesu we Imana yamuzamuye mu ijuru baramubura nk' uko Imana ibishimangira muri Qor'ani igira iti:
"Igihe Imana yabwiraga Issa (Yesu) iti: mu by'ukuri ngiye kugusinziriza nkuzamure iwange maze ngukize babandi bahakanye."
Qor'an 3:55
Na none Imana iti:
"Ahubwo Imana yamuzamuye iwayo kandi niyo nyir' ubushobozi nyir' ubugenge".
Qor'ani 4:58
UKO ISSA (YESU) AZAGARUKA KU ISI MBERE YO GUPFA KWE
Mu myemerere ya Islamu ni uko Imana yazamuye Yesu mu ijuru imukiza abashakaga kumwica, Nyuma y'ibyo rero azakomeza kubaho kugeza mu bihe bya nyuma byegereje imperuka ubwo azagaruka ku isi, icyo kikazaba ari kimwe mu bimenyetso bigaragza ko imperuka izaba yegereje,ibi bigaragazwa n'amagambo y'Imana muri Qor'an aho igira iti:
((kandi ukugaruka kwa Yesu ni ikimenyetso cy'imperuka.))
Qor'an 43:61
Uyu murongo uragaraza ko Islamu yemera ko Yesu azagaruka ku isi kandi icyo kikazaba ikimenyetso kigaragaza ko umunsi w'imperuka uzaba wegereje. Nyuma yo kugaruka kwe rero no gusohoza inshingano zizaba zimuzanye nawe azapfa nk'uko byanditswe ko igifite ubuzima cyose kizahura n'urupfu.
Inshingano zizaba zimuzanye ku isi ni nyinshi zagaragajwe n'imvugo z'Intumwa y'Imana Muhammad (Imana imuhe amahoro n'imigisha) nyuma yo kugaragaza ko azagaruka ku isi mu magambo yayo aho yagize ati:
"Nta ntumwa iri hagati yanjye na Yesu, kandi azamanuka, nimumubona muzamumenye".
Iyi mvugo y'Intumwa y'Imana Muhamad (Imana imuhe amahoro n'imigisha) iragaragaza ko Intumwa Muhamad yaje ikurikiranye na Yesu kandi ko hagati yabo bombi nta yindi ntumwa yoherejwe, iragaragaza kandi ko Yesu azamanuka akagaruka ku isi ava aho Imana yamuzamuye, maze Intumwa y'Imana isoza iyi mvugo ibwira abayisilamu ngo nibamubona bazamumenye banemere abayobore kuko azategekesha amategeko ya Islamu,naho aho azamanukira ni mu mujyi wa DAMASCUS mu gihugu cya SIRIYA. Ibi nabyo bigaragazwa n'imvugo y'Intumwa y'Imana Muhammad (Imana imuhe amahoro n'imigisha) aho yavuze ati:
"Yesu mwene Mariyamu azamanuka amanukire ahitwa Ku munara w'umweru mu burasirazuba bwa DAMASCUS".
INSHINGANO ZIZABA ZIMUZANYE KU ISI NI NYINSHI, MURI ZO TWAVUGA:
IYAMBERE:
Gutabara abemeramana no kubakiza umwanzi wabo witwa MASIHI DAJJAAL uzaza yiyita Imana kandi akaza mu bihe abantu bazaba bashonje cyane hariho amapfa akomeye, ubwo azagerageza abantu, akagushe imvura anategeke ibyatsi bimere ndetse azababeshya ko yica akazura n'ibindi bigeragezo bizamuha imbaraga zo kwiyita Imana kandi bizatsinda bamwe bakanamwemera ko ari Imana, ariko abemeramana nyakuri ntibazamwemera hamwe n'ibyo byose azaba akora bidasanzwe, ibyo bizaterwa n'uko Intumwa zose zaburiye imiryango yazo zibabwira ibibi by'uwo Masihi Dajjaal, ikindi kizatuma abemera Mana bamutahura ni uko Intumwa Muhammad (Imana imuhe amahoro n'imigisha) yavuze ibizamuranga kugira ngo bamumenye ko ariwe yababwiye, mu bimuranga rero hari aho yamuvuzeho agira ati:
" Uwo mugabo niyiyoberanya akiyita Imana muzamumenye ko Imana yanyu idapfuye ijisho kandi ko mudashobora kubona Imana yanyu hano ku isi". Uwo mugabo rero azakomeza kugerageza abantu bazaba bariho muri ibyo bihe kugeza ubwo Yesu azamanuka akerekeza ku musigiti w' iYeruzalemu,aho uwo mugabo azaba ari kumwe n'ingabo ze zigera ku 70.000 bose bafite intwaro, uwo mugabo nabona Yesu azatangira kuyenga nk'uko umunyu uyenga mu mazi atangire guhunga,ubwo Yesu azamukurikira amusange mu muryango ahamutsinde amwice, bityo abe amukijije abemera.
IYAKABIRI:
Mu nshingano za Yesu nyuma yo kugaruka ku isi na none azatabara abemeramana abakize abantu babangizi bitwa YAJUJA na MAJUJA nabo bazaza nyuma ya Masihi Dajali abo nabo bazaba ari ibigeragezo ku Bantu. Yesu rero azatabara abemeramana abakize abo bangizi bazaba bica abantu banakora ibikorwa by'ubwangizi, gusa abo ntabwo Yesu azabica ubwe ahubwo azatakambira Imana Nyagasani ayisabe gutabara abemera, nibwo Imana izakira ubusabe bwe abo bangizi bose bahite bapfa. Nyuma y'ibyo rero Yesu azayobora abemera abategekeshe amategeko ya Islamu avaneho amadini n'inzira z'ubuyobe abantu bihimbiye.
Azavuna imisaraba, yice ingurube icyo gihe isi izuzura amahoro n'umutekano n'ubuzima bwiza kubera umugisha uzanyuzwa kuri Yesu, ibi bigaragazwa n'imvugo y'Intumwa y'Imana Muhammad (Imana imuhe amahoro n'imigisha aho yavuze ati:
"Nyuma ya Yesu ubuzima buzaba bwiza, imvura izagwa ubutaka burumbuke kugeza ubwo umuntu azanyura ku ntare ntigire icyo imutwara".
Nyuma y'ibyo rero Yesu namara imyaka mirongo ine agarutse ku isi azapfa nk'uko ariyo gahunda y'ubuzima kandi kuko igihumeka cyose kizahura n'urupfu, namara gupfa abemeramana bazamusengera iswala y'uwitabye Imana, Iryo niryo herezo ry'Intumwa y'Imana Yesu (Imana imuhe amahoro n'imigisha).
Yesu mwene Mariya nta kindi aricyo uretse kuba Intumwa y'Imana akaba n'umugaragu wayo kandi wari umunyacyubahiro hano ku isi akaba no mu biyegereza Imana nk'uko twabigaragaje, Ariko hamwe n'ibyo abantu bararengereye bamwe bamwita Imana baramusenga, abandi bamugira umwana w'Imana, abandi bamugira kimwe muri bitatu bigize Imana baramusenga, ariko ibyo byose ni ukurengera n'imvugo zidafite gihamya. Ikindi kandi abo bose bamusenze Yesu azabihakana ku munsi w'imperuka Nk'uko Imana ibivuga muri Qor'an iti:
((Igihe Imana izagira iti: Yewe Yesu mwene Mariya ese ni wowe wabwiye abantu ngo nimunsenge hamwe na mama wanjye mu cyimbo cyo gusenga Imana))
Qor'an 5:116
Aya magambo Imana izayabaza Yesu izi neza ko atigeze abibabwira ahubwo bizaba ari ukugirango Yesu yihakane anamwaze abamusenze bakareka Imana ,Yesu azabihakana nk'uko Imana ibishimangira muri Qor'ani iti:
Yesu azavuga ati: ubuziranenge ni ubwawe Nyagasanintabwo bikwiye kuri njye kuvuga ibyo ntafitiye ukuri, niba narabivuze ngo bansenge urabizi kuko uzi ibyo ntekereza ariko njye sinzi ibikurimo kuko ni wowe mumenyi w’ibitagaragara, nta kindi nababwiye uretse icyo wantegetse ngo mbabwire nti: nimusenge Nyagasani wanyu ariwe wanjye…" Qor’an 5:117
Iyi mirongo ya Qor’an iragaragaza ko Yesu azihakana abamusengaga bakamwita Imana, kuko nta kindi yari cyo uretse kuba umugaragu w’Imana n’Intumwa yayo (Imana imuhe amahoro n’ imigisha).
Islamu itegeka gukunda, kubaha no gusabira amahoro n’ imigisha intumwa yayo Yesu na Nyina Maria bombi Imana ibahundagazeho amahoro n’ imigisha byayo.
Umusozo


text:
ISOMO RYA MBERE
Isomo ryo gitabo cy’Umuhanuzi Yeremiya (Yer 26, 1-9a)
1Yoyakimu mwene Yoziya, umwami wa Yuda amaze kwima, Uhoraho abwira Yeremiya ati 2“Uhoraho avuze atya : Hagarara ku kibuga cy’Ingoro y’Uhoraho, maze abaturage bose b’imigi ya Yuda baza gusenga bapfukamye mu Ngoro y’Uhoraho, ubatongere amagambo yose ngutegetse kuvuga, nta na rimwe usize. 3Ahari wenda bazumva maze buri wese yihane imyifatire ye mibi, bityo nanjye ndeke amakuba nari ngiye kubateza kubera ubugome bwabo. 4Uzababwire uti ‘Uhoraho avuze atya : Niba mutanyumviye ngo mwite ku mategeko yanjye nabahaye, 5kandi ngo mutege amatwi abagaragu banjye b’abahanuzi ndahwema kubatumaho, nyamara ntimubumve, 6iyi Ngoro nzayigenzereza nka Silo, n’uyu mugi nywugire urugero rw’ibivume mu mahanga yose y’isi.’”
7Abaherezabitambo, abahanuzi n’umuryango wose bari bateze amatwi Yeremiya, igihe yavugiraga ayo magambo mu Ngoro y’Uhoraho. 8Yeremiya arangije kuvuga ibyo Uhoraho yari yamutegetse kubwira umuryango wose, abaherezabitambo, abahanuzi na rubanda baramufata bavuga bati “Wiciriye urwo gupfa !” 9aUratinyuka guhanura mu izina ry’Uhoraho ngo ‘Iyi Ngoro izaba nka Silo, n’uyu mugi uzarimbuke ushiremo abaturage bawo !’”
ZABURI (Zab 69 (68), 2.5ab,…8, 9-10, 14)
Inyik/ Mana yanjye, ntabara wowe Nyir’ubuntu budashira.
Ndohora, Mana yanjye,
kuko amazi angeze mu ijosi.
Abanyangira ubusa,
bararuta ubwinshi umusatsi wanjye.
Abansuzugura ntibagira ingano,
bakanyangira ubusa.
Niyumanganya ibitutsi ku mpamvu yawe,
nkemera gukozwa isoni n’ikimwaro.
Nahindutse umunyamahanga mu bavandimwe,
mba n’intamenyekana muri bene mama.
Ni koko ishyaka mfitiye Ingoro yawe riramparanya,
n’ibyo bagutuka ni jye bishengura.
Ubu rero Uhoraho, wumve isengesho ryanjye;
igihe cyo kuntabara kirageze,
Mana, Nyir’ubuntu budashira,
undengere kuko ari wowe nkesha agakiza.
IBANGONDIRIMBO RIBANZIRIZA IVANJILI (Heb 1, 1-2)
Alleluya Alleluya.
Kera Imana yabwiye abasokuruza bacu ikoresheje abahanuzi,
natwe muri iyi minsi turimo itubwirisha Umwana wayo.
Alleluya.
IVANJILI
+ Matayo (Mt 13, 54-58)
Muri icyo gihe, 54Yezu ajya mu karere k’iwabo ahigishiriza abantu mu isengero ryabo, bituma batangara bavuga bati « Ubu buhanga n’ubu bubasha bwinshi abikomora he ? 55Uriya si umwana wa wa mubaji ? Nyina ntiyitwa Mariya ? Abavandimwe be si Yakobo, Yozefu, Simoni na Yuda ? 56Bashiki be bose ntiduturanye ? None se biriya abikomora he? » 57Nuko abatera imbogamizi. Yezu ni ko kubabwira ati “Koko nta handi umuhanuzi asuzugurirwa keretse mu gihugu cye no muri bene wabo.” 58Nuko ava aho ntiyahakorera ibitangaza byinshi, abitewe n’ukutemera kwabo.


text:
Umwarimu yatemberanaga n’umunyeshuri we munzira baza guhura n’urukweto rushaje cyane
byagaragaraga ko ari urw’umukene !
Umunyeshuri abwira mwalimu we ati urabona
gute dukinishije nyir’urukweto, tugahisha runo
rukweto , natwe tukihisha , yaza tukareba icyo
akora kugira ngo tumuseke ?
Umwarimu aramusubiza ati : ” Ntitwemerewe
kwishimisha tubabaza abandi “. Ariko kuko wowe
wifite ushobora gukora ikintu kikagushimisha
kikanashimisha nyir’urukweto !
Gute ? Aho guhisha ruriya rukweto , warurekera
hariya ahubwo ukarushyiramo amafaranga ,
hanyuma twihishe tuze kureba ikiri bube ??!!
Umunyeshuri yishimira igitekerezo cy’umwarimu
we , akora nk’uko yabibwiwe , hanyuma we
n’umwarimu we bihisha inyuma y’igiti !
Hashize akanya wa mukene aragaruka aje gufata
urukweto rwe , no gutangara cyaane asangamo
amafaranga ! Ayakuramo arayabika arangije
apfukama hasi atangira gusaba Imana ari kurira
cyaane :
” Mana ndagushimira cyaaane , wowe wamenye
ko umugore wanjye arwaye , umwana wanjye
ashonje cyaaane yabuze umugati , ukaba
undokoye njye na famille yanjye ” !!
Wa munyeshuri nawe yisanze ari kurira kubera
ibibaye ! Mwalimu we aramubwira ati : ntubona
ubu ko wishimye kurusha uko wari kwishimira
ibyo washakaga gukora kare ?
Umunyeshuri aramusubiza ati : ” nize isomo
ntazibagirwa igihe cyose nzaba ndiho , nize ko iyo
utanze wishima cyane kurusha uko wakwanga
gutanga” !
Umwarimu aramubwira ati nimba ari ibyo , ni kuri
wowe kumenya ko gutanga biri mu buryo bwinshi
:
* Kubabarira umuntu wari ufite ubushobozi bwo
kumuhana nabyo ni UGUTANGA
* Gusabira umuvandimwe wawe ku Mana nawe
atabizi , nabyo ni UGUTANGA
* Kudakekera mugenzi wawe nabi nabyo ni
UGUTANGA
* Kurinda icyubahiro cya mugenzi wawe adahari
nabyo ni UGUTANGA !!


text:
Yasezereye ikinamba none ubu yinjiza akayabo mu mashusho
Mukeshimana Venuste wo muri Kayonza yahanze umurimo wo kubaza amashusho y’inyamaswa mu bisigazwa by’ibiti ku buryo hari ishusho agurisha ibihumbi 200RWf.
Mukeshimana, ufite imyaka 29 y’amavuko utuye mu Murenge wa Rwinkwavu abaza amashusho y’imyamaswa ziba muri pariki y’Akagera zirimo Intare, Inzovu, Twiga, Ibitera, Impala n’Indonyi.
Ayo mashusho abaza ayagurisha n’abantu batandukanye bo mu Karere ka Kayonza barimo n’abakerarugendo ariko ngo hari n’andi agemura mu mahoteli atandukanye y’i Kigali.
Bitewe n’ubunini bw’ishusho, hari ayo agurisha 5000RWf, ibihumbi 50RWf n’andi manini agurisha ibihumbi 200RWf. Ngo hari n’abandi bifotorezaho bakamwishyura 500RWf ku ifoto imwe.
Akomeza avuga ko nyuma y’imyaka itanu akora uwo mwuga we w’ubugeni amafaranga yakuyemo yamufashije kubaka inzu yashakiyemo umugore bafitanye umwana umwe.
Yanaguzemo kandi igare rimufasha mu kazi ke ka buri munsi ndetse byanatumye ahanga undi murimo w’ubuvumvu aho afite imizinga 50 imwinjiriza arenga ibihumbi 150.000RWf mu mezi atandatu, iyo agurishije ubuki.
Mukeshimana avuga ko kandi uwo mwuga we wo kubaza amashusho wonyine umwinjiriza amafaranga ari hagati y’ibihumbi 80RWf n’ibihumbi 100RWf ku kwezi.
Uko yatangiye uwo mwuga we
Mukeshimana, wize amashuri abanza gusa avuga ko nyuma yo kurangiza amashuri abanza nta bushobozi bundi yabonye bwo gukomeza kwiga amashuri yisumbuye.
Kuva icyo gihe ngo yakomeje kubaho mu bushomeri, nyuma nibwo yigiriye inama yo kujya mu Mujyi wa Kigali, atangira gukora akazi ko koza imodoka mu kinamba. Muri ako kazi ngo yahembwaga amafaranga make atagera no 1000RWf ku munsi.
Nyuma yaho ngo yahuye n’umugabo amwigisha ubugeni, amenya kubaza amashusho amaze kubimenya ahita atangira kwikorera.
Agira ati “Natangiriye hasi cyane ku mafaranga ibihumbi 3000RWf gusa, nkora amashusho y’inyamaswa ziba muri Pariki y’Akagera n’izindi nyamaswa zinyuranye zibereye ijisho nkazigurisha.”
Akomeza avuga ko kubona ibikoresho akoresha ayo mashusho bitamugora kuko akoresha ibisigazwa by’ibiti bataye aho babariza.
Ikindi ngo ni uko rimwe na rimwe ajya agura igiti ku bihumbi 20RWf nabwo ari uko agiye gukora ishusho nini cyane kandi agakuramo amashusho menshi.
Mukeshimana avuga ko amarangi akoresha ayikorera akoresheje imvange y’itaka rifite ibara rijya gutukura, umuhondo (kokobe) n’ibishonyi akavangavangamo kore y’ibiti ariko ngo hari n’igihe agura irangi risanzwe.


text:
Home > Se wa Drake yishushanyijeho isura y’umuhungu we
Se wa Drake yishushanyijeho isura y’umuhungu we
Dennis Graham n’umuhungu we Drake ni abantu bakunze kurangwa n’urukundo rudasanzwe bafitiye tattoo (ibishushanyo byo ku mubiri) kandi zitangaje, aho nka Drake usanga yifiteho nyinshi z’ibyamare bizwi ku isi.
Kuri iyi nshuro rero na se yamuguye mu ntege maze yishushanyaho ishusho y’umuhungu we ku kuboko kwe kw’iburyo, ibi benshi bakaba babifashe nko kwishyura umuhungu we dore ko na we afite ifoto ya se ari muri gereza ku kuboko kwe guhera muri 2014.
Iyi niyo tattoo nshya ya se wa Drake
Drake na we afite ifoto ya se ku kuboko kwe
Umunyabugeni wamushushanyijeho iyi shusho yashimiye cyane Dennis kuba yaramugiriye icyizere, maze abicishije ku rubuga rwe (website) ashyiraho ifoto y’iki gishushanyo iherekejwe n’aya magambo ngo “Natewe ishema cyane no gushushanya ishusho ya Drake kuri se, Dennis. Warakoze cyane Dennis kunyakira neza ndetse no kundeka nkaba arinjye ugukorera iki gishushanyo.”
Drake(ibumoso) na se(iburyo) hamwe n’inshuti ze


text:
Ababikira babiri umwe yitwa "Sister Math" undi akitwa "sister logic" bari ku rugendo mu ka goroba butangiye kwira baba barebye inyuma babona umugabo ari kuza yihuta ashaka kubasatira, ni uko sisterLOGIC ati "twihute uyu mugabo atatubangamira", sisterMath ati "asigaje metero 500 ngo atugereho byamufata iminota 30 akaba aradufashe", ubwo batangiye kwihuta babona wa mugabo nawe arushijeho kwihuta,sister math ati "ndabona umuvuduko we wiyongereyeho 1m/s ubwo iminota ihise igabanuka byamutwara 12minutes kuba atugezeho..." sister logic ati "byaba byiza twirutse"; sister math ati "tutirutse yadufata tutaragera mu kigo,ariko twirutse twamutangayo harabura metero nkeya ngo tube tuhageze"; ubwo batangiye kwiruka umugabo nawe abashekuraho arabirukankana, sister math ati "Bitewe n'umuvuduko we ntitwamutangayo ataradufaya"; sister logic ati "reka dutandukane, ca muri iriya nzira nanjye nce hano ntiyadukurikira turi babiri icya rimwe.."; wa mugabo yomeka sister logic ubwo sister math we aba ageze mu kigo amahoro.......hashize iminota 30 sister math abona sister logic nawe yinjiye mu kigo aramubaza ati "Byakugendekeye bite?";; undi ati "Sha wa mugabona burya yanyirutseho angeraho" undi ati "yooooo nukuri wihangan, ubundi se maze bigenda bite?"; sister logic ati" ubundi mpita nzamura ijipo"; undi ati "maze!!!!!!!!"; sister logic arongera ati "ubundi na we ahita amanura ipantaro"; sister math ati "wihangane muvandi!!!!, ubundi se?", sister logic ati "nawe urabyumva ushyize mu gaciro ibyakurikiyeho, ntabwo umugabo ufite ipantaro imanutse yakwiruka ngo afate umukobwa ufite ijipo izamuye, nahise nshwekura musiga ahagaze iyongiyo ananirwa kunkurikira".
Abari batekereje ibindi mwitere inshyi ku matama.... ?(^?^)?
Urwenya:Ababikira babiri umwe yitwa "Sister Math" undi akitwa "sister logic"
Ababikira babiri umwe yitwa "Sister Math" undi akitwa "sister logic" bari ku rugendo mu ka goroba butangiye kwira baba barebye inyuma babona umugabo ari kuza yihuta ashaka kubasatira, ni uko sisterLOGIC ati "twihute uyu mugabo atatubangamira", sisterMath ati "asigaje metero 500 ngo atugereho byamufata iminota 30 akaba aradufashe", ubwo batangiye kwihuta babona wa mugabo nawe arushijeho kwihuta,sister math ati "ndabona umuvuduko we wiyongereyeho 1m/s ubwo iminota ihise igabanuka byamutwara 12minutes kuba atugezeho..." sister logic ati "byaba byiza twirutse"; sister math ati "tutirutse yadufata tutaragera mu kigo,ariko twirutse twamutangayo harabura metero nkeya ngo tube tuhageze"; ubwo batangiye kwiruka umugabo nawe abashekuraho arabirukankana, sister math ati "Bitewe n'umuvuduko we ntitwamutangayo ataradufaya"; sister logic ati "reka dutandukane, ca muri iriya nzira nanjye nce hano ntiyadukurikira turi babiri icya rimwe.."; wa mugabo yomeka sister logic ubwo sister math we aba ageze mu kigo amahoro.......hashize iminota 30 sister math abona sister logic nawe yinjiye mu kigo aramubaza ati "Byakugendekeye bite?";; undi ati "Sha wa mugabona burya yanyirutseho angeraho" undi ati "yooooo nukuri wihangan, ubundi se maze bigenda bite?"; sister logic ati" ubundi mpita nzamura ijipo"; undi ati "maze!!!!!!!!"; sister logic arongera ati "ubundi na we ahita amanura ipantaro"; sister math ati "wihangane muvandi!!!!, ubundi se?", sister logic ati "nawe urabyumva ushyize mu gaciro ibyakurikiyeho, ntabwo umugabo ufite ipantaro imanutse yakwiruka ngo afate umukobwa ufite ijipo izamuye, nahise nshwekura musiga ahagaze iyongiyo ananirwa kunkurikira".


text:
Hari igihe umukobwa aba ari mu rukundo n’umugabo wubatse ufite urugo nyamara we agakeka ko yitomboreye umusore ndetse akanishuka ko abonye uwo Imana yamugeneye ngo barushingane. Ibi n’ibimenyetso byakwereka umukobwa ko yayobeye ku mugabo w’abandi atabizi:
Hari igihe umukobwa aba ari mu rukundo n’umugabo wubatse ufite urugo nyamara we agakeka ko yitomboreye umusore ndetse akanishuka ko abonye uwo Imana yamugeneye ngo barushingane. Ibi n’ibimenyetso byakwereka umukobwa ko yayobeye ku mugabo w’abandi atabizi:
1.Kwitabira telefoni hanze
Akenshi mwene aba bagabo iyo masohokanye cyangwa ahandi hose mwaba murikuganirira, telefoni nyinshi azitabira hanze. Ntabwo aba ashaka ko umenya ko afite umugore cyangwa ngo avuge ibintu byerekeranye n’urugo umwumva kuko wahita umuvumbura.
2.Aguhisha ibintu byinshi
Mu biganiro byinshi mugirana nk’abantu mukundana, akunda kuguhisha ibintu byinshi. Hari ingingo mugeraho agahita azihindura ntashake kuzivugaho. Iyo ari umusore mukundana, byose murabiganira ntacyo aguhisha,ntanicyo yishisha. Ariko umugabo wubatse kuko hari ibyo aba adashaka ko umenya , agira amacenga menshi mu mvugo ye,ibikorwa akugaragariza.
3.Nta mishinga miremire aba agufiteho
Iyo ukundanye n’umusore, ikizakubwira ko urukundo rwayu rufite icyerekezo ni uko uzumva ashaka ko mupanga imishinga miremire. Uyu mugabo waguyeho ugira ngo ubonye umukunzi , we siko bigenda. Nta kintu cy’ahazaza cyangwa umushinga muremure agufitiye cyangwa agushyiramo. Ni urukundo rwo kuryoshya gusa ibindi ntubimubaze.
4.Aguteretesha cash
Nubwo n’abasore bamwe babigira ,ariko mwene aba bagabo baba bafite ingo,bateretesha amafaranga gusa. Ikintu cyose ni ukwishyura. Kwita ku musatsi wawe, kukugenera impano zinyuranye kandi zihenze . Amafaranga nibwo buryo aba afite hafi bwo kukwereka ko agukunda. Ntagufitiye urukundo ahubwo arashaka ko agera ku ngingo,mukaryamana. Ntitwirengagize ko hari n’abandi baba bafite ururimi rutyaye,imitoma no kugutetesha babizi.
5.Gahunda zose zikorerwa mu kabari
Ntakuntu wakundana n’umuntu utazi aho ataha,abarizwa,akora. Uyu mugabo rero kubera ko adashaka ko umenya ibye, ntaba ashaka kukwereka aho ataha. Akenshi gahunda zose muzikorera mu kabari mu ma Hotel niho hamworohera guca umugore we inyuma. Kirazira ko yakwereka iwe. Hari n’ababa bafite amayeri menshi ,akajya yifashisha urugo rwa mugenzi we ukiri ingaragu bari ku isiri.
6.Impeta
Nubwo hari abagabo baba batagira isoni zo gutereta inkumi bambaye n’impeta igaragaza ko yubatse, abenshi babanza kuzikuramo. Iyo uri umuntu uzi kwitegereza, hari igihe ku rutoki rwe impeta iba yarishushanyije. Niba ubona umukeka , itegereze neza urutoki abashakanye bambaraho impeta. Hari igihe wagira amahirwe ukahamufatira .
7.Ntashobora kwitaba telefoni mu masaha akuze ya nijoro
Iki ni ikimenyetso nacyo gifatika cyane. Umugabo wubatse akenshi iyo umuhamagaye mu masaha ya nijoro ntakwitaba. Aba ari kumwe n’umugore we,ntashaka kuvumburwa, arakwihorera akaguhamagara bukeye. Niba bibaho kenshi ,ko iteka iyo umuhamagaye nijoro atakwitaba,cyangwa mwanavugana ukumva ntashaka ko muganira ibintu byinshi,tangira kugira amakenga umushakeho amakuru ahagije.
Ibi ni bimwe mwe mu bimenyetso twabashije gukusanya. Niba hari ibyo ujya ubona gerageza umenye uwo mukundana uwo ariwe.
Bruce MUSHUMBA
Ibitekerezo
nyeney umugbo wigeze kubk Kanda hano umusubize
Akiranomero Zangye 0737099686 Ese Ufite Imyaka Ingahe? Kanda hano umusubize
ndumuso umukobwa ufite gahunda ifatika nampamagare kuri 0726110748 Kanda hano umusubize
Murakoze cane,muzadushakire ibimenyetso byerekana ko umukobwa agukunda Kanda hano umusubize
Murakoze cane,muzadushakire ibimenyetso byerekana ko umukobwa agukunda Kanda hano umusubize
Izo nama mutanga nizo ariko nabo bakobwa bajye bamenya guhakana kuko gusenya izabandi nabo ejo byabashyikira.isi ntisakaye Kanda hano umusubize
Murakoze gusa muzadushakire nibimenyetso byakwereka ko umukobwa mukundana agutendeka,aguca inyuma cg akuryarya Kanda hano umusubize
ibyo nukuri hanze aha abagabo nikobameze ahubwo abakobwa nukuba maso Kanda hano umusubize
muzadushakire nibinntu bigaragaza umukobwa mibi??? Kanda hano umusubize


text:
Mu iterambere Isi irimo, abakora siporo bagenda batera intambwe ifatika aho bava mu cyiciro cyo kuzikorera mu muhanda no mu ngo zabo bimakaza umuco wo kugana ibigo n’inzu zabigenewe zifite abatoza b’inararibonye babihuguriwe babafasha umunsi ku wundi.
Abahanga mu bya siporo bagaragaza ko zose zitanganya akamaro. Ku isonga mu z’ingirakamaro harimo iz’ikorerwa mu nzu hifashishijwe ibikoresho bitandukanye izwi nka ‘Gymnastics’ cyangwa ‘Gym’, ishobora no gukorwa n’abumva umuziki ikitwa ‘Gym tonic’.
Inararibonye mu bikorwa bya siporo by’umwihariko ibirebana na gym muri La Palisse Club Hotel Nyandungu, Niyonkuru Japhet, yaganiriye na IGIHE ahishura ibanga ku mpamvu umuntu wese akwiye kwitabira gym ikamufasha kugira ubuzima bwiza buvanze n’igikundiro.
Niyonkuru yize amasomo ya Siporo muri Kaminuza y’Igihugu y’u Burundi, akina imikino itandukanye irimo Basketball n’umupira w’amaguru mu cyiciro cya mbere muri shampiyona y’u Burundi mbere yo gutangira urugendo rwo kwigisha ibijyanye na gym mu 1994.
Yanabaye umutoza mukuru wa Kaminuza y’u Rwanda mu 1997. Amaze gushinga ibigo byinshi byigisha gym mu gihugu hari n’abatoza bane mu bakomeye muri Kigali bamuciye imbere.
Niyonkuru avuga ko gym ari yo siporo yasanze ari ingenzi cyane mu zo yize n’izo yakoze zose kuko ikoresha umubiri wose mu gihe izindi usanga zibanda ku bice bimwe. Avuga ko umuntu wese aba akwiye kubona nibura iminota 30 ya siporo buri munsi by’umwihariko gym tonic ku mpamvu eshanu zikurikira:
1. Gym ni siporo ya bose
Ikigero cyose cy’ubukuru umuntu arimo abasha kuyikora yaba umwana muto n’abasheshe akanguhe bari hejuru y’imyaka 70. Ikoresha umubiri wose kandi injyana y’umuziki abayikora bagenderaho itera umwete buri wese bigatuma umuntu akomeza kubaka umubiri we.
2. Gym ifasha mu kwirinda indwara
Mu gihe isi ikomeje kwibasirwa n’indwara nyinshi zirimo izandura n’izitandura umuntu akora siporo mu buryo buhoraho aba yibitseho ubwirinzi bukomeye bw’umubiri.
Mu buzima busanzwe abadakora imyitozo ngororamubiri bakunda kurwaragurika cyane indwara ziganjemo umubyibuho ukabije, diabète, umuvuduko w’amaraso n’izindi.
Niyonkuru aburira abantu bashaka kwirinda no kugabanya umubyibuho ko badakwiye kwiringira siporo gusa ko izabibafashamo ahubwo bakwiye no kwigenzura mu mirire kuko iyo umuntu azikoze agira ubushake bwo kurya cyane bishobora kumwongerera umubyibuho.
3. Gym ikomeza umubiri, ukanagira imbaraga
Gukora siporo bikomeza amagufwa, umubiri ukagira ubudahangarwa n’imbaraga ku buryo umuntu adapfa kuvunika ingingo cyangwa ngo ananirwe mu gihe akora akazi cyangwa ingendo ziruhanyije.
4. Gym ivura umunaniro
Iyo umuntu yiriwe mu kazi, umubiri uba unaniwe. Muri iki gihe aho buri wese aba asiganwa n’iterambere isi irangamiye, ni ko umunaniro udasanzwe urushaho guhitana abatari bake. Ni ngombwa rero kugana gym ugakora imyitozo ituma uruhuka ugasubiza ubwenge ku gihe.
5. Gym ituma umuntu asinzira neza
Nyuma yo gukora gym kimwe n’izindi siporo muri rusange, umuntu araryama agasinzira neza.
Niyonkuru avuga ko inyungu zo kwitabira gym ari nyinshi kuko harimo no kumenyana n’abantu b’ingeri zose ku buryo usanga abahurira muri siporo bafitanye ubumwe bwihariye.
Yagize ati “Inshuti nyinshi mfite n’izo twahujwe na siporo kandi ndushaho kunguka izindi umunsi ku wundi. Urugero La Palisse ifite inzu ya gym yakira abantu bagera ku 150 icya rimwe kandi bagakora siporo bisanzuye. Biba byoroheye abo bantu kumenyana.”
La Palisse ifite intego yo kwagura inzu ikoreramo gym mu mezi atatu, ku buryo izaba iri ku ruhembe rw’izikomeye mu Mujyi wa Kigali. Iheruka kugura ibikoresho bishya birimo amagare na tapis roulants zifasha abayigana gukora imyitozo irimo no kwiruka ku muvuduko bifuza.
La Palisse Hotels yanashyiriyeho abakiliya uburyo bubafasha gukorera siporo aho bageze hose mu mashami yayo atatu arimo La Palisse Club Hotel Nyandungu i Kigali, Golden Tulip La Palisse i Nyamata na La Palisse Gashora mu Karere ka Bugesera.


text:
NKUKO MUMAZE KUMENYERA KO BURI KUCYUMWERU TUBAGEZAHO UDUSHYA N’UDUKORYO TUBA TWARARANZE WEEKEND UYU MUNSI TWABAZANIYE UDUSHYA TUDASANZWE TWAGIYE TUVUGISHA BENSHI MURI WEEKEND DORE KO TURIMO IBICE BITANDUKANYE HABA HANO MURI AFURIKA NDETSE NO HANZE YAHO GUSA TURIBANDA CYANE MU IMYIDAGADURO IBERA HANO MU RWANDA ,UGANDA ,KENYA ,NDETSE NAHANDI KU ISI .
DUTANGIRIYE MU RWANDA MURIKI CYUMWERU NIBWO UMUHANZI MEDDY WARUMAZE IGIHE KINGANA N’ IMYAKA 7 YARAGIYE MURI AMERIKA ARIBWO YAGEZE MU RWANDA AHO YITEGURAGA IGITARAMO KISWE BEER FEST CYABEREYE NYAMATA AHASANZWE HATEGURIRWA IBITARAMO BIKOMEYE
MURIKI GITARAMO BENSHI BATANGAJE KO BANEJEJWE NUKO UYU MUSORE YABARIRIMBIYE NDETSE AKAJYA ACISHAMO AKABYINA DORE KO KURUBU YAJE ARIRIMBA ZIMWE MU INDIRIMBO ZE ZAKUNZWE ARI NAKO AGENDA ABASOGONGEZA KUZINDI NDIRIMBO ZO MUBIHE BYAHISE MU RWEGO RWO GUSUSURUTSA ABANTU BARI BAJE KUMWIHERA IJISHO BENSHI BAKABA BAHAMYA KO UYU MUSORE NAKO ATAGIZE YABASHIMISHIJE BIDASANZWE .
DUKOMEJE N’ UDUSHYA N’ UDUKORYO TWARANZE WEEKEND KURU WA 5 NIBWO ABAKOBWA BABIRI BAZWI KU IZINA RY’ UBUHANZI RYA CHARLY NA NINA BAKOZE IGITARAMO CYO GUSHIMISHA ABANTU BARI BAJE MUBUKWE DORE KO BAGIZE AMAHIRWE AKOMEYE YO GUFATA MUBIGANZA BYA PERESIDA MUSEVENI UYOBOYE UGANDA
UMUKOBWA UMUKOBWA W’ UMUNYARWANDAKAZI KURUBU UBARIZWA MUGIHUGU CYA KENYA AKOMEJE GUTUMA ABASORE BENSHI BAVUGA AMANGAMBURE KUBERA AMWE MU AMAFOTO ASHYIRA KURI INSTAGRAM AGARAGAZA IBICE BYE BIKUNZWE DORE KO BAMWE KURUBU BATARI BABASHA KUMUSOBANUKIRWA NEZA .
KNOWLESS MU IJORO RYASHIZE YAKOREYE UMUGABO WE SIRIPURIZE KWISABUKURU Y’AMAVUKO NYUMA YUKO AMUBWIYE AMAGAMBO ARYOSHYE CYANE ASIZE UBURYOHE REBA UKO BYARI BIMEZE
DUKOMEJE N’ UDUSHYA TWARANZE WEEKEND REBA HANO AMWE MU AMAFOTO ARYOHEYE IJISHO YACIYE IBINTU KURI INSTAGRAM AYA MAFOTO KANDI AKUBIYEMO AYABANTU BATANDUKANYE BARIMO ABAHANZIKAZI , ABARIRIRIMBYI BATANDUKANYE ,ABANYAMIDERI ,ABAKINNYI BA FILIME NDETSE NABANDI BAFITE ICYO BAZWIHO MURUHANDO RWA MUZIKA NYARWANDA CYANGWA HANZE Y’ U RWANDA .
DUKOMEJE UDUSHYA N’ UDUKORYO TWARANZE WEEKEND HANZE Y’ U RWANDA TURAZA KUVUGA KURUJYENDO RWA MUZIKA RW’ ABARIRIMBYI BAMENYEKANYE KWIZINA RYA NEVY KENZO UBWO BASESEKARAGA I BURUNDI BANZE KUNYWA AMAZI BATEGURIWE NGO KUKO NAMASEZERANO BAFITANYE NA CAMPANY ICURUZA AMAZI BAHAWE KANDI KO NANO KUYAMAMARIZA BATABIVUGANYE
KENYA ABAYOBOKE B’ UWATSINZWE NYUMA YUKO BUMVISHE KO AMATORA AGIYE GUSUBIRWAMO BATANGIYE KWIYAMBURA IMYENDA MUMUJYI RWAGATI KUBERA IBYISHIMO BIDASANZWE
UMUNYAMIDERI UKOMEYE MURI KENYA VERA SIDIKA NYUMA Y’ IGIHE ATAGARAGAZA UBURANGA BWE KURUBU YIKUYEMO IMYENDA YEREKANA BIMWE MUBICE BY’ UMUBIRI WE UBWO YARI YAGIYE KURYA UBUZIMA
UMUHANZI UKOMOKA MURI UGANDA ZIZA BAFANA YAKOZE UBUKWE ASEZERA KUJYA ARARA ARAYE WENYINE NDETSE NO GUHORA AZUNGA ZUNGA MUGITSINA GORE AFATA UMWANZURO WO GUHITAMO UMUKOBWA AKUNDA BAKORANA UBUKWE
IMYAMBARIRE NDETSE N’ IMIBYINIRE IGARAGARA MUTUBARI DUTANDUKANYE TWO MURI AFURIKA Y’ IBURASIRAZUBA CYANE CYANE UGANDA NA TANZANIA BIKOMEHE KUJYA BITEZA IMPAGARARA ABABIBONYE BWAMBERE
MUGITARAMO CYA CINDY MURI CHANO8 BENSHI BATUNGUWE N’ IMYAMBARIRE IDASANZWE UYU MUHANZI YAHAGARAGARIJE MU MURIKI CYUMWERU DORE IBICE BIRIMO AMATAKO YE YOSE YARARAI HANZE DORE KO YARI YAMBAYE UMWENDA UTANGAJE
NYUMA Y’ IGIHE KITARI GITO HARI GUTORWA MISS AFRICA CONTINET UYU MUNSI NIBWO YAMENYEKANYE AKABA YABAYE ASMAOU DIALLO UKOMOKA MURI GUINEA BIGATANGAZA BENSHI KANDI HARIMO ABANDI BAMURUSHAGA UBWIZA GUSA BAKABWIRWA KO HARI IKIBA CYAGENDEWEHO KUGIRANGO BAMUTORE
REBA HANO ANDI MAFOTO ATANDUKANYE YARANZE WEEKEND DUSOJE IKINDI NUKO ARI AMAFOTO YAGIYE ASHYIRWA AHANTU HATANDUKANYE KUBERA BYINSHI BYAGIYE BIYAVUGWAHO BITANDUKANYE
Posted By:Kawera Ronald & Emery@Rwandapaparazzi.rw
247,217 total views, 0 views today


text:
ISOMO RYA MBERE
Ibaruwa Mutagatifu Pawulo Intumwa
yandikiye Abanyagalati (Gal 4, 22-24.26-27.31 ; 5, 1)
Bavandimwe, 4,22koko rero byanditswe ko Abrahamu yagize abahungu babiri ; umwe yavutse ku muja, undi ku mugore utigeze ubuja. 23Ariko uw’umuja yavutse ku bwa kamere mubiri, naho uw’umugore utari umuja avuka ku bw’isezerano. 24Ibyo ni incamarenga. Abo bagore bashushanya amasezerano uko ari abiri : rimwe ryo ku musozi wa Sinayi rikabyarira ubuja, ni Hagara, 26naho Yeruzalemu yo mu ijuru irigenga, ni yo umubyeyi wacu. 27Koko rero byanditswe ngo
“Ishime mugore w’ingumba,
wowe utigeze ubyara,
rangurura maze uvuze impundu,
wowe utamenye ububabare bw’igise,
kuko abana b’intabwa baruta ubwinshi ab’ubana n’umugabo”.
31Bityo rero bavandimwe, ntituri abana b’umuja, turi abana b’umugore wigenga. 5,1Kristu yaratubohoye kugira ngo tugire ubwo bwigenge. Nimwemarare rero, mwirinde ko umutwaro w’ubucakara wakongera kubagonda ijosi.
ZABURI (Zab 113 (112), 1-2, 3-4, 5a.6-7)
Inyik/ Izina ry’Uhoraho nirisingizwe, ubu ngubu n’iteka ryose !
Bayoboke b’Uhoraho, nimuhanike ibisingizo,
maze musingize izina ry’Uhoraho !
Izina ry’Uhoraho nirisingizwe,
ubu ngubu n’iteka ryose !
Kuva igihe izuba rirashe kugeza rirenga,
nihasingizwe izina ry’Uhoraho !
Uhoraho asumba kure amahanga yose,
n’ikuzo rye rigasumba ijuru.
Ni nde wamera nk’Uhoraho Imana yacu,
maze akunama areba ijuru n’isi hasi ye ?
Ahagurutsa indushyi mu mukungugu,
akavana umutindi mu cyavu.
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya.
Uyu munsi ntitunangire umutima wacu,
ahubwo dutege amatwi ijwi ry’Uhoraho.
Alleluya.
IVANJILI
+ Luka (Lk 11, 29-32)
Muri icyo gihe, 29abantu bamaze guterana ari benshi, Yezu arababwira ati “Ab’iyi ngoma ni abantu babi ! Barashaka ikimenyetso ; nyamara nta kindi kimenyetso bazahabwa atari icya Yonasi. 30Nk’uko Yonasi yabereye Abanyaninivi ikimenyetso, ni na ko Umwana w’umuntu azakibera ab’iyi ngoma. 31Ku munsi w’urubanza, umwamikazi w’igihugu cy’epfo azahagurukira ab’iyi ngoma maze abatsinde, kuko yaturutse iyo gihera aje kumva ubuhanga bwa Salomoni, kandi hano hari uruta Salomoni ! 32Kuri uwo munsi w’urubanza, Abanyaninivi na bo bazahagurukira ab’iyi ngoma maze babatsinde, kuko bumvise inyigisho za Yonasi maze bakisubiraho, kandi hano hari uruta Yonasi.”


text:
Nagirrango mungire inama kuri iki kibazi kandi pee kirangoye cyane.
Hashize imyaka 4 nshakanye n’umukobwa twamenyaniye muri Kaminuza aho twigaga, gusa naje kumutera inda mfata ikemezo cyo kumugira umugore kuko nabonaga iwabo ntako babayeho kandi ariwe umuryango we utezeho amakiriro kandi nabonaga nanabyihoreye umwana wanjye yazabaho nabi umuryango wanjye narawubikojeje untera utwatsi bose bose nabo navuga ngo nibo narinshingiyeho kubera gushaka kuba indahemuka.
Nabimye amatwi nibanira n’uwo nakunze. Bitangira ubuzima bwari bubi pe kuko nakoraga kure ari kwishuri twese aribwo tugitangira ubuzima umushahara muto icyiyongeyeho ni uko n’imiryango yacu itigeze igira na gito idufasha yaratuje.
Nshaka ubuzima Imana na yo iranyorohereza na we abona akazi n’akanjye karahinduka mbona umushahara wadufasha doreko ubu twese turi abaganga.
Ikibazo rero kinkomereye hashize iminsi yarize imico yo kwirarira muri films nabangeze murugo agashaka ibindi akora urebye bisa nkaho adashaka ko tuba kumwe kubaka urugo byo biba nka 1 mu kwezi kandi rero twese turi hagati ya 25 na 29 ans, bigitangira nahisemo kujya nkora cyane kugirango ntahe naniwe no gutekereza ku byo akora bikananshobokera none nahinduye akazi urebye ntakazi kenshi nkigira.
Kandi rwose mbona kwanga kurangiza inshingano ze zabashakanye bizatuma muca inyuma cyane ko hari benshi twari inshuti kera baba babishaka ubu mbabwira mbona ngiye kuzaba imbata yo kwikinisha kugira ngo ndangize ibibazo umugore aba yanze kumfasha gukemura.
Ese nakora iki ngo iki kibazo kirangire?


text:
Muraho niyise Mahoro Ariko siko nitwa nje kuri uru rubunga ngirango mungishe Inama Ndi umugabo mfite imyaka 32 kandi mfite abana 2 nashakanye numugore wanjye muri 2011 Nuko turasezerana gusa igitangaje Nuko nyuma yamezi 2 gusa tubanye intambara zatangiye iwacu.
Sinigeze numva aho umugabo numugore batongana mubuzima bwanjye kuko nakuriye mu muryango wa gikristo ariko natunguwe no kumva umugore nashatse anyita IMBWA.
Sinigeze nabaho ndara ntasinziriye ariko nabara inshuro naraye mugitanda niguriye kuko intebe yanjye yo muri Salon yakubwira byinshi na Esui main (Igitambaro cy’amazi) yanjye nararaga niyoroshe.
Nahamagaje ababyeyi umugore akantukira mu maso yabo bagahunga nahamagaje abakuru b’itorero nasengeragamo nabo bigenda gutyo nari umuyobozi w’ikigo runaka cyo mu Rwanda ariko byarandenze nyuma yimyaka 3 tubana mfata umwanzuro wo kwahukana.
Reba sinemererwaga kwitaba telefone y’ijwi ry’igitsina gore uwo ariwe wese kandi mfite abagabo nabagore benshi twakoranaga ndetse mbereye umuyobozi .
Narushye mu mutwe nsaba buruse yo kujya kwiga hanze ngarutse mu Rwanda nasanze yaragurishije ibyo twari dutunze ndetse n’igitanda twararagaho none nimungire Imana ndibaza ubu koko nabona umuntu wankunda? nibaza Ko abagore Bose baba Ari babi. Ese koko nagira urugo rwiza nk’izo njya mbona hanze hano? Nimungire inama.


text:
Iyangirika ry’amashyamba riteye impungenge-MINIRENA
Umuyobozi mukuru wungirije by’agateganyo ushinzwe amashyamba muri RNRA (Rwanda Natural Resources Authority) ,Bakundukize Dismas, afunguraga ku mugaragaro inama y’iminsi ibiri y’abayobozi bo mu karere k’ibiyaga bigari, bafite mu nshingano kubungabunga ibidukikije, yatangaje ko mu Rwanda amashyamba yangirika ku buryo bukomeye.
Bakundukize avuga ko abubaka amazu anyuranye n’abakora imirimo ikenera ibiti, bakomeje kwangiza amashyamba y’u Rwanda, ibiti biterwa akaba ari bike ku bitemwa.
Mu (...)
Umuyobozi mukuru wungirije by’agateganyo ushinzwe
amashyamba muri RNRA (Rwanda Natural Resources Authority)
,Bakundukize Dismas, afunguraga ku mugaragaro inama y’iminsi ibiri y’abayobozi bo mu karere k’ibiyaga bigari, bafite mu nshingano kubungabunga ibidukikije, yatangaje ko mu Rwanda amashyamba yangirika ku buryo bukomeye.
Bakundukize avuga ko abubaka amazu anyuranye n’abakora imirimo ikenera ibiti, bakomeje kwangiza amashyamba y’u Rwanda, ibiti biterwa akaba ari bike ku bitemwa.
Mu Rwanda meterokibe miliyoni 11 z’ibiti zitemagurwa buri mwaka, mu gihe hari hakenewe kubungabungwa meterokibe 22 z’ibiti buri mwaka.
Bakundukize avuga ko ibi ari icyuho gikomeye cyane mu gihugu, icyo gihombo kikaba gituruka cyane ku babaza imbaho n’ibiti byubaka amazu, inkwi n’amakara byo gucana ndetse n’ibiti bikoreshwa n’ab’ububatsi, ibikwa.
Imisozi iteyeho amashyamba mu Rwanda angana na 5% by’amashyamba kimeza, mu gihe muri Afurika y’Epfo bageze kuri 15% mu kugira imisozi iteyeho amashyamba, ati “Hakenewe politiki ihamye yo kuyacunga, bitaba ibyo hakaba ingaruka zikomeye zishyira ku bukene n’inzara ku muturage wo hasi.”
Sam Kanyamibwa, Umuyobozi w’umuryango ubungabunga urusobe
rw’ibidukikije mu karere ka Afurika yo mu kibaya cyitirirwa ikiyaga Albert y’Iburasirazuba ARCOS, avuga ko nyuma y’ubushakashatsi ku rwego rw’isi, ubufatanye hagati ya Guverinoma , imiryango y’abaterankunga ndetse n’abikorera ku giti cyabo, ari bwo bwonyine bushobora kuzana umuti utuma amashyamba adakomeza kugabanuka.
U Rwanda nka kimwe mu bihugu bifitiye runini imigezi n’inzuzi ziri mu kibaya cy’uruzi runini rwa Nil, ukwangirika kw’amashyamba yarwo byabigiraho ingaruka nini ku mazi y’icyo kibaya.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Uko muzika nyarwanda ikomeje kugenda itera imbere ni nako ama studio akora ibijyanye na muzika nayo akomeje kwiyongera, ni muri urwo rwego twasuye Lucky studio Production y’uwitwa NDAGIJIMANA Pierre Célestin iherereye mu Ntara y’Amajyaruguru Akarere ka Musanze muri centre ya Byangabo iruhande rw’Ishuri Rikuru ry’Ubuhinzi n’Ubworozi (ISAE-Busogo), maze iganira na Producer wayo.
Producer yatangiye atubwira ko amazina ye ari Léo Hirwa, akaba kandi atari Producer gusa kuko ari n’umuhanzi aririmba muri Groupe The Twins igizwe n’abasore babiri aribo Léo n’impanga ye Sam, iyi groupe ikaba ibarizwa mu Karere ka Huye. Yadutangarije kandi ko amaze mukazi kubu Producer amezi arindwi (7) kuko ngo mbere yakoraga indirimbo zikitirirwa abandi. Mbere yo kujya muri Lucky Studio Production yabanje gukorana na Maurix, muri Maurix Music Studio Production kuko yaje kuhava nyuma y’uko igira ikibazo ikaba nk’ifunze, iyi ikaba ari Studio iherereye mumujyi wa Huye Intara y’Amajyepfo.
Nk’uko twatangiye tubibabwira, twashatse kumenya niba hari akamaro k’ubwiyongere bwama studio ya muzika mu iterambere ryayo, Producer Léo adutangariza ko gahari kanini kuko byorohereza abahanzi nyarwanda kubona aho bakorera indirimbo zabo kandi habegereye bityo abahanzi bakiyongera bigatuma bagira ishyaka ryo gukora ibihangano byiza ngo bishimishije kandi bifitiye akamaro ababyumva, ati mbega bituma habaho competition hagati y’abahanzi, yadutangarije kandi ko Atari kubahanzi gusa ahubwo bifite n’akamaro kuba Producer kuko uko studio ziyongera ni nako akazi kaba kiyongereye bityo bikagabanya ubu shomeri.
Abajijwe niba iyi studio hari icyo izamarira abayituriye by’umwihariko ndetse n’abandi bahanzi nyarwanda muri rusange, yadutangarije ko nk’uko studio iri mu Byangabo kandi Yegereye Akarere ka Nyabihu, abahanzi byagoraga kujya gukorera indirimbo zabo kure bityo bakabura uko bagaragaza impano zabo, nabo bibonye muri muzika nyarwanda, ati kandi hari n’abatinya kujya muma studio akomeye kubera ibiciro batibonamo, kandi muby’ukuri nabo baba bafite byinshin kandi byiza bazi.
Twashatse kandi kumenya uko abona studio akoreramo maze atubwira ko buhoro buhoro igenda itera imbere, ati “ntamwana uvuka ngo arare yuzuye ingobyi” ibi yabivugiye ko imaze igihe gito kingana n’amaze agera kuri 5 gusa ifunguye imiryango.
Ku bijyane nuko abona muzika Nyarwanda, yadutangarije ko abona igenda itera imbere kuko itangazamakuru rimaze gutera imbere bituma indirimbo nyarwanda nazo zikinwa bityo zikamenyekana kuko mbere Radio ikiri imwe mu gihugu ngo wasangaga hakinwa cyane ndirimbo zo hanze bityo kuba umuhanzi nyarwanda yamenyekana ngo atere imbere ugasanga bitoroshye. Gusa yatubwiye ko Muzika nyarwanda nubwo itera imbere ariko hakiri byinshi byo gukora, ati “urugendo ruracyari rurerure muri muzika nyarwanda”, ati ariko mbona tugeze nko muri kimwe cya kabiri ngo tube twagera kurwego mpuzamahanga, bityo rero abahanzi nyarwanda bakwiye gukorana ubuhanga indirimbo zabo (ibihangano bya qualité)
Yatangaje kandi ko abona Auto-tune (Uburyo bwo guhindura ijwi igihe indirimbo iri gukorwa ngo rirusheho kwumvikana neza) atari nziza muri muzika kuko umuziki uri live ariwo ukundwa cyane, ati si byia ko umuhanzi yakundwa maze yajya kuririmbira abantu live ntibabe bamenya ko ari we!. Naho kubijyanye na biff zikunze kugaragara muri muzika yaragize ati “ Jyewe nkunda amahoro, bityo rero niba hari icyo dushaka kugeraho nuko twafatanya, kubwange mbona atari nziza”
Aha ntitwarangiza tutababwiye zimwe mu ndirimbo zagiye zikundwa yakoze, twavuga nka Nsubiza, Namuhisemo zombie za Groupe The Twins ndetse tukavuga Bimbwire ya Boni Buranga na Umuhire ya The Twins na Boni Buranga (iyi yayikoreye muri Lucky Studio Production).
Yarangije adutangariza ko kugirango muzika nyarwanda itere imbere ari uko abahanzi bajya bakorana ubuhanga indirimbo zabo kandi bagakorerwa n’imenyekanisha (promotion) kugirango indirimbo zabo zimenyakane kandi zigere kure haba ari muri East Africa ndetse no kurwego rw’Isi.
Christophe HITAYEZU


text:
ISOMO RYA MBERE
Isomo ryo mu gitabo cy’Umuhanuzi lzayi (Iz 35,1-10)
lUbutayu n’ubutaka bubi nibihimbarwe, amayaga anezerwe kandi arabye indabyo. 2Natwikirwe n’indabyo zo mu mirima, nasabagire, abyine kandi atere urwamo rw’ibyishimo. Uhoraho yayagabiye ubwiza bw’imisozi ya Libani, uburabagirane bwa Karumeli n’ubwa Sharoni, kandi abantu bakazareba ikuzo ry’Uhoraho, ububengerane bw’Imana yacu. 3Nimukomeze amaboko yananiwe, mutere imbaraga amavi adandabirana, 4mubwire abakutse umutima muti «Nimukomere mwoye gutinya ; dore Imana yanyu. Ije guhora abanzi banyu, ni cyo gihembo cyanyu. Iraje ubwayo kubakiza. »
5Nuko impumyi zizabone, n’ibipfamatwi bizumve. 6Abacumbagira bazasimbuke nk’impara, n’iminwa y’ibiragi itere urwamo rw’ibyishimo. Ubutayu buzavubukamo amasoko, n’imigezi itembe ahantu h’amayaga. 7Ubutaka butwika buzahinduka ikiyaga, akarere kishwe n’inyota kavubukemo amasoko y’amazi, naho mu ndiri y’ingunzu hazamere imbingo n’imfunzo. 8Aho ngaho hazahangwa inzira, bayite inzira ntagatifu ; uwahumanye ntazayinyuramo kuko izagenerwa umuryango w’Uhoraho, kandi ab’ibipfamutima ntibazahacaracara. 9Nta we uzayihuriramo n’intare, nta nyamaswa y’inkazi izayibonekamo. Abazaba ab’Uhoraho ni bo bazayinyuramo. 10Abakijijwe n’Uhoraho bazatahuka, bagere i Siyoni batera urwamo rw’ibyishimo. Ku ruhanga rwabo hazabengerana ibyishimo bitazashira, ibinezaneza n’umunezero bibasanganire, agahinda n’amaganya bizahunge.
ZABURI (Zab 85 (84), 9ab.10, 11-12, 13-14)
Inyik/ Dore Imana yacu ije kudukiza!
Ndashaka kumva icyo Uhoraho Imana avuze,
aravuga iby’amahoro y’umuryango we n’abayoboke be :
koko ubuvunyi bwe buba hafi y’abamutinya,
kugira ngo ikuzo rye rigume mu gihugu cyacu.
Impuhwe n’ubudahemuka byarahuriranye,
Ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru.
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
n’intambwe ze zigaragaze inzira.
IBANGONDIRIMBO RIBANZIRIZA IVANJILI
Alleluya Alleluya.
Umwami, Umutegetsi w’isi, agiye kuza atubohore, adukize.
Alleluya.
IVANJILI
+ Amagambo yo mu Ivanji1i ntagatifu uko yanditswe na Luka (Lk 5, 17-26)
17Umunsi umwe Yezu yariho yigisha, imbere ye hicaye Abafarizayi n’abigishamategeko, baturutse mu nsisiro zose za Galileya n’iza Yudeya, n’abavuye i Yeruzalemeu. Ububasha bwa Nyagasani bwari bumurimo, bugatuma akiza indwara. 18Nuko haza abantu bari bahetse ikirema, bashaka kucyinjiza ngo bagishyire imbere ye. 19Babura aho bakinyuza, kubera ubwinshi bw’abantu bari aho. Nuko burira inzu bayikuraho amategura, bururukiriza ingobyi cyarimo imbere ya Yezu, hagati y’abari aho. 20Abonye ukwemera kwabo, Yezu aravuga ati «Wa muntu we, ibyaha byawe urabikijijwe. »21Abigishamategeko n’Abafarizayi batangira kwibaza bati « Uyu utuka Imana ni muntu ki? Ni nde ushobora gukiza ibyaha atari Imana yonyine?» 22Yezu amenye ibitekerezo byabo arababwira ati « Ni iki gituma mutekereza mutyo mu mitima yanyu? 23Icyoroshye ni ikihe: ari ukuvuga ngo “Ibyaha byawe urabikijijwe” cyangwa kuvuga ngo “Haguruka ugende”? 24Nyamara kugira ngo mumenye ko Umwana w’umuntu afite ububasha bwo gukiza ibyaha m unsi … », abwira ikirema ati «Ndabikubwiye : haguruka, ufate ingobyi yawe witahire!» 25Ako kanya ahaguruka bamureba, ajyana ingobyi yari aryamyemo, ataha asingiza Imana. 26Nuko bose barumirwa, basingiza Imana kandi barakangarana, bakavuga bati « Uyu munsi twabonye ibintu bitangaje!»


text:
Izo ngendo azisohozanya n’akandi kazi aba afite kareba abayobozi bari ku rwego nk’urwe. Nyamara usanga hari bamwe mu bayobozi bo mu Rwanda babonana n’abaturage bagiye kubasaba amajwi abashyira mu myanya runaka bayabona ntibongere kubikoza.
Minisitiri w’Ubutegetsi bw’Igihugu Francis Kaboneka yamaganiye kure bene abo cyane abo mu nzego z’ibanze badakunze kwikoza abaturage.
Yagize ati “Mu bushakashatsi bwagiye bukorwa abaturage bagaragaza ko baheruka abayobozi baza kwiyamamaza bakazasubirayo bagiye kongera kwiyamamaza.”
Yakomeje agira ati “ Bayobozi tureke gutererana abaturage, mureke twegere abaturage, tubatege amatwi twumve ibibazo bafite, dufatanye nabo kubikemura. Ndasaba abagize njyanama yaba iy’umujyi wa Kigali, mu turere n’ahandi kumanuka hose, buri gihe jya utekereza uti’ niyamamaje imbere y’abaturage, sinzasubireyo ari uko ngiye kongera kubasaba amajwi.”
Minisitiri Kaboneka yasabye abayobozi bafite imyitwarire mibi gutera ikirenge mu cya Perezida Kagame.
Ati “Iyo ntabwo ari imiyoborere myiza. Niba dushaka kwimakaza imiyoborere myiza tujye duhera no ku nzego zo hejuru. Reba Nyakubahwa Perezida wa Repubulika buri gihe asura abaturage akicarana nabo akabatega amatwi. Niba abikora njyewe ndi nde, wowe uri nde udashobora kubikora. Kandi uko abikora niko bamugirira icyizere, ubu se bazakugirira icyizere batakubonye?”
Yongeyeho ati “Egera bariya baturage ubaganirize kuko uri intumwa yabo, baragutumye, subirayo ubatumikire, njyanama nimwegere ababatoye nimubane nabo nimubafashe, nimubatege amatwi nimuganire nabo nimubakosore.”
Nubwo hari abafite imyitwarire idahwitse, Minisitiri Kaboneka yavuze ko hari bamwe batangiye kwikosore. Ati “Ndimo gukurikirana za njyanama, hari abatangiye kubikora, nibwo buyobozi niyo miyoborere tugomba kwimakaza, abatarabikora nabo bashobora kuba batangira cyangwa bakazabona ingaruka zabyo zitari nziza.”
Abaturage basurwa n’Umukuru w’Igihugu bakunze kumugezaho ibibazo bitandukanye birimo akarengane bagirirwa n’ibindi biba byakagombye gukemurwa n’abayobozi babari hafi.